text:
Vaega 93
1–5, O i latou uma o e e faamaoni o le a vaai i le Alii; 6–18, Ua molimau mai Ioane sa faasolo tupu aʼe le Alo o le Atua mai lea alofa tunoa i lea alofa tunoa seia oo ina maua e ia se atoatoaga o le mamalu o le Tamā; 19–20, O tagata faamaoni, e tutupu aʼe mai lea alofa tunoa i lea alofa tunoa, o le a latou maua foi lona atoatoaga; 21–22, O i latou o e e fanauina e ala ia Keriso, o le Ekalesia lea a le Ulumatua na Fanaua; 23–28, Ua maua e Keriso se atoatoaga o upumoni uma, ma ua faapea foi ona mafai ona maua e tagata e ala i le usiusitai; 29–32, Sa i ai le tagata i le amataga faatasi ma le Atua; 33–35, Ua faavavau elemene, ma e mafai e le tagata ona maua se atoatoaga o le olioli, i le Toetutu; 36–37, O le mamalu o le Atua o le atamai lea; 38–40, Ua mamā fanau laiti i luma o le Atua ona o le togiola a Keriso; 41–53, Ua poloaiina uso-a-taitai ia faatulaga tatau o latou aiga.
1 E Moni, ua faapea ona fetalai mai le Alii: O le a oo mai, o tagata taitoatasi e alafoai ana agasala ma sau ia te aʼu, ma evalaau mai i loʼu igoa, ma iusiusitai i loʼu leo, ma tausi i aʼu poloaiga, o le a ovaai i oʼu umata ma iloa o i ai aʼu;
2 Ma o Aʼu o le amalamalama moni ua faamalamalama ai tagata uma e o mai i le lalolagi;
3 Ma ua Ou i ai i atotonu o le Tamā, ma le Tamā i totonu ia te aʼu, ma o le Tamā ma Aʼu ua tasi—
4 O le Tamā aona ua etuuina mai e ia ia te aʼu sona atoatoaga, ma o le Atalii, ona sa Ou i ai i le lalolagi ma fai loʼu fale apitaga i iaano, ma mau i totonu o atalii o tagata.
5 Sa Ou i ai i le lalolagi ma maua mai loʼu Tamā, ma sa manino ona faaalia o ana agaluega.
6 Ma sa vaai ma molimau aIoane i le atoatoaga o loʼu emamalu, ma o le a faaalia i se taimi o mulimuli mai le atoatoaga o le italafaamaumau a Ioane.
7 Ma sa molimau mai o ia, fai mai: Sa ou vaai i lona mamalu, sa i ai o ia i le aamataga, ae lei i ai le lalolagi;
8 O le mea lea, sa i ai i le amataga le aLokou, ona o ia o le Lokou, le avefeau lava lea o le olataga—
9 O le amalamalama ma le eTogiola lea o le lalolagi; o le Agaga o le upumoni, o lē na afio mai i le lalolagi, ona o le lalolagi na faia e ia, ma sa i totonu ia te ia le ola o tagata ma le malamalama o tagata.
10 O ia na afaia lalolagi; o ia na faia tagata; o ia na faia mea uma, ma ala mai ia te ia, ma mai ia te ia.
11 Ma o aʼu, o Ioane, ou te molimau sa ou vaai i lona mamalu, o le mamalu lea o le Toatasi na Fanaua e le Tamā, ua tumu i le alofa tunoa ma le upumoni, le Agaga lava lea o le upumoni, lea na afio mai ma mau i la le tino, ma mau i totonu o i tatou.
12 Ma o aʼu, o Ioane, sa ou vaai, sa lei maua e ia le aatoatoaga i le amataga, ae sa maua e ia le ealofa tunoa mo le alofa tunoa;
13 Ma sa lei maua e ia le atoatoaga i le amataga, ae sa alualu pea mai lea aalofa tunoa i lea alofa tunoa, seia oo ina maua e ia le atoatoaga;
14 Ma sa faapea ona taʼua ai o ia o le aAtalii o le Atua, ona sa lei maua e ia le atoatoaga i le amataga.
15 Ma o aʼu, o aIoane, ou te molimau atu, ma faauta, sa avanoa le lagi, ma sa afio ifo le eAgaga Paia i ona luga e peiseai o se ilupe, ma afio i ona luga, ma sa oo mai se siufofoga mai le lagi ua fetalai mai: O loʼu Atalii opele lenei.
16 Ma o aʼu, o Ioane, ou te molimau atu, sa maua e ia se atoatoaga o le mamalu o le Tamā;
17 Ma sa maua e ia le amana eatoa, i le lagi ma i le lalolagi, ma sa faatasi ma ia le mamalu o le iTamā, ona sa afio o ia i totonu o ia.
18 Ma o le a oo mai, afai tou te faamaoni, o le a outou maua le atoatoa o le talafaamaumau a Ioane.
19 Ou te tuu atu ia te outou nei upu, ina ia outou malamalama ma iloa ai le ala e atapuai ai, ma iloa ai le mea tou te tapuai i ai, ina ia mafai ona outou o mai i le Tamā i loʼu igoa, ma maua lona atoatoaga i le taimi e tatau ai.
20 Aua afai tou te tausi i aʼu apoloaiga, o le a outou maua lona eatoatoaga, ma ifaamamaluina ia te aʼu e pei o aʼu i le Tamā; o lea, Ou te fai atu ia te outou, o le a outou maua le oalofa tunoa mo le alofa tunoa.
21 Ma o lenei, e moni Ou te fai atu ia te outou, sa Ou i ai i le aamataga faatasi ma le Tamā, ma o Aʼu o le eUlumatua na Fanaua;
22 Ma o i latou uma o e e fananauina e ala mai ia te aʼu o ni e ua atofusia i le emamalu o lea lava e tasi, ma o le ekalesia a le Ulumatua na Fanaua.
23 Sa outou i ai foi i le amataga afaatasi ma le Tamā; o lena o le Agaga, o le Agaga lea o le upumoni;
24 Ma o le aupumoni o le eiloa lea o mea e pei ona i ai, ma e pei ona sa i ai, ma e pei ona o le a oo mai;
25 Ma o soo se mea e atele atu pe itiiti mai i lo lea, o le agaga lea o lena amioleaga e toatasi, o lē o se epepelo mai le amataga.
26 O le Agaga o le aupumoni ua mai le Atua. O Aʼu o le Agaga o le upumoni, ma sa molimau Ioane e uiga ia te aʼu, fai mai: Sa maua e ia se atoatoaga o le upumoni, ioe, upumoni uma lava;
27 Ma e leai se tagata na te mauaina se aatoatoaga vagana ai ua tausi e ia ana poloaiga.
28 O ia o lē e atausia ana poloaiga, e maua e ia le upumoni ma le emalamalama, seia oo ina faamamaluina o ia i le upumoni ma iiloa e ia mea uma.
29 Sa i ai foi le tagata i le aamataga faatasi ma le Atua. O le eatamai, po o le malamalama o le upumoni, sa lei foafoaina pe na gaosia, pe mafai moni lava ona foafoaina pe gaosia.
30 O upumoni uma lava ua tu lē faalagolago i le tulaga ua tuu i ai e le Atua, e agaoioi mo ia lava, e pei foi o atamai uma; a na lē faapea, ua leai se olaga.
31 Faauta, o le afaitalia lenei a le tagata, ma o le tausalaga lenei o le tagata; ona ua emanino ona faaali atu ia te i latou o lena mea sa i ai mai le amataga, ae ua latou lē taliaina le malamalama.
32 Ma o tagata uma o e e lē talia e o latou agaga le amalamalama, ua i lalo o le tausalaga.
33 Aua o le tagata o le aagaga. O eelemene ua faavavau, ma o le agaga ma le elemene, ua soofaatasi e lē matuuʼeseeseina, e mauaina se atoatoaga o le olioli;
34 Ma a atuuʼeseese, e lē mafai e le tagata ona maua se atoatoaga o le eolioli.
35 O aelemene o fale apitaga a le Atua; ioe, o le tagata o le fale fetafai a le Atua, o ni emalumalu lava; ma o soo se malumalu e faaleagaina, o lena malumalu o le a faaumatiaina e le Atua.
36 O le amamalu o le Atua o le eatamai lea, po o, i ni isi upu, o le imalamalama ma le upumoni.
37 O le malamalama ma le upumoni e lafoai i le toatasi aleaga lena.
38 O agaga uma o tagata sa amamā i le amataga; ma ona ua etogiolaina e le Atua le tagata mai le ipaʼū, o lea na toe omamā ai tagata, i lo latou tulaga tamameamea, i luma o le Atua.
39 Ma ona sau lea o le amioleaga e toatasi lena, ma aaveese mai le fanauga a tagata le malamalama ma le upumoni, e ala i le lē usiusitai, ma ona o le euputuu a o latou tamā.
40 Ae ua Ou poloaina outou ia tausi aʼe a outou afanau i le malamalama ma le upumoni.
41 Peitai e moni Ou te fai atu ia te oe, laʼu auauna, o Feterika G. Viliamu, ua e i ai pea i lalo o lenei tausalaga;
42 E te lei aaoaoina lau fanau i le malamalama ma le upumoni, e tusa ma poloaiga; ma ua i ai pea i lena amioleaga e toatasi le mana, i luga o oe, ma o le pogai lea o lou puapuagatia.
43 Ma o lenei Ou te tuu atu ia te oe se poloaiga—afai e te manao ia laveaiina oe, ia e afaatulaga tatau lou lava fale, ona e tele mea ua lē saʼo i lou fale.
44 E moni, Ou te fai atu i laʼu auauna o Sini Rikitone, e i ai ni isi mea e lei tausia ai e ia poloaiga e faatatau i lana fanau; o lea, ia muamua ona faatulaga tatau lou fale.
45 E moni, Ou te fai atu i laʼu auauna o Iosefa Samita, Laitiiti, po o i ni isi upu, o le a Ou taʼua outou o ni auo, ona o outou o aʼu uo, ma o le a outou maua se tofi faatasi ma aʼu—
46 Sa Ou taʼua outou o aauauna ona o le lalolagi, ma o outou o a latou auauna mo aʼu—
47 Ma o lenei, e moni Ou te fai atu ia Iosefa Samita, Laitiiti—E te lei tausia poloaiga, ma ua ao ai ona e tu aaoaiina i luma o le Alii;
48 E ao ina salamo lou aaiga ma lafoai ni isi o mea, ma gauai atili mai ma le filiga i au upu, po o o le a aveesea i latou mai lo latou tulaga.
49 O le mea Ou te fai atu ai i le toatasi Ou te fai atu ai i tagata uma; ia atatalo e lē aunoa nei maua e le leaga e toatasi lena le mana i totonu o outou, ma aveese outou i fafo mai lo outou tulaga.
50 O laʼu auauna foi o Newel K. Whitney, o se epikopo o laʼu ekalesia, ua manaomia foi ona aoaiina, ma faatulaga tatau lona aiga, ma vaai ia latou filiga atili ma popole i le aiga, ma tatalo e lē aunoa, po o o le a aveesea i latou mai lo latou atulaga.
51 O lenei, Ou te fai atu ia te outou, aʼu uo, ia tuu atu i laʼu auauna o Sini Rikitone e alu lana malaga, ma ia faia faavave, ma talai atu foi le tausaga atalilelea o le Alii, ma le talalelei o le olataga, e pei o le a Ou tuu atu ai ia te ia le manavaga; ma o le a Ou lagolagoina o ia e ala i la outou tatalo i le faatuatua ma le autasi.
52 Ma ia tuu atu i aʼu auauna o Iosefa Samita, Laitiiti, ma Feterika G. Viliamu, e fai faavave atu foi, ma o le a tuu atu ia te i laua e tusa lava ma le tatalo o le faatuatua; ma o le tulaga e oo i ai lo outou tausia o aʼu upu o le a lē mafai ona faafememeaiina outou i le lalolagi lenei, po o i le lalolagi a sau.
53 Ma, e moni Ou te fai atu ia te outou, o loʼu loto ia faataalise ona outou afaaliliu o aʼu tusitusiga paia, ma emaua se imalamalama o talafaasolopito, ma o atunuu, ma o malo, o tulafono a le Atua ma tagata, ma nei mea uma mo le faaolataga o Siona. Amene.


c: text/html

text:
ALA MAI! NOVEMA 2015
Po ua Amata Ona Ō Ese Tagata Mai i Lotu?
E faitau miliona tagata e eseese manatu ua filifili e faia se gaoioiga tutusa e tasi.
Po ua Amata Ona Ō Ese Tagata Mai i Lotu?
Sa valoia i le Tusi Paia le tulaga leaga o lotu.
Olaga o Sē e Pō le Vaai
Pe e mafai e se tagata tauaso ona matuā faaleleia isi ona lagona, o le faalogo, sogisogi ma le paʻi?
Faamatala e Sē e Tomai i le Matematika Lona Faatuatuaga
Aiseā na manatua ai le polofesa o Gene Hwang e lē o feteenaʻi ona talitonuga faalelotu ma mea o loo ia suʻesuʻeina i lana galuega?
Auala e Faamālō Atu ai i Fanau
E na o le tasi le ituaiga faamālō ua faamaonia le sili atu ona aogā.
Le Iʻuga o le Lalolagi
O le ā le “lalolagi” lea o le a mavae atu? E faapefea ma o afea e mavae atu ai?
Le Tomai Faamatematika o Laau
Ua iloa mai i suʻesuʻega e iai se tomai mataʻina o loo i le laau o le sinapi.
Isi Mataupu
Fesili e Masani Ona Lāgā e Faatatau i Molimau a Ieova
Maua tali saʻo i fesili e masani ona lāgā e tagata.
Mea e fai mo Tamaiti
Maʻeu le fiafia e maua mai i le aʻoaʻoina o mea e fai ina ia fesoasoani ai i fanau e aʻoaʻoina uiga e faavae mai i le Tusi Paia.

robotstxt: allowed

filter: keep


text:
Faafeiloaiga
Matua Pele, Faiaoga, Faufautua, ma Taitai o le Autalavou:
Ua valaauina outou e le Alii e fesoasoani i talavou ia liua i le talalelei. O se faamanuiaga matagofie lenei mea! Ua ia te outou le avanoa e fausia ai ni mafutaga mo le olaga atoa faatasi ai ma talavou faapelepele ua tuuina atu e le Alii mo la outou tausiga. Afai o le a outou iloa o latou manaoga ma moomooga, o le a mafai ona outou fesoasoani ia i latou ia iloa mo i latou lava ia faamanuiaga o le aoao ma ola ai i le talalelei i aso uma.
O le vaega sili ona taua o la outou auaunaga o lau lava lea sauniuniga faaleagaga o aso uma, e aofia ai le tatalo, suesue i tusitusiga paia, ma le usiusitai i poloaiga. Matou te uunaia outou ina ia outou tautino atu outou lava ina ia ola ai i le talalelei ma se faamoemoega sili atu nai lo le taimi muamua. Pe a outou faia lena mea, o le a outou malamalama i le auala e fesoasoani ai i talavou i le aoaoina o le talalelei e ala i a latou lava suesuega ma le faatuatua, ia iloa le moni o le talalelei mo i latou lava, ma ia faamalolosia ia aiga faapea ma isi e ala i le faasoaina atu o o latou aafiaga, malamalama, ma molimau.
A o faatupulaia lo outou alolofa mo talavou taitasi, o le a faatumulia outou ma se manaoga ina ia fesoasoani atu ia i latou e fausia ni mamanu o le tatalo faaletagata lava ia, suesue i tusitusiga paia, ma le usiusitai lea o le a taitaiina atu ai i latou ina ia liua. Tatalo mo le autalavou i aso taitasi, ma fefautuaai ma matua, taitai, ma faiaoga e faalaugatasia a outou taumafaiga. O le a matua tauia outou ao outou faamalosiau, faufautua, ma lagolagoina talavou i avanoa uma.
E mafai e tagata agavaa uma o le Au Paia o Aso e Gata Ai ona aoao atu le talalelei i le ala a le Faaola. Ao outou mulimuli ai i Ana faataitaiga, o le a fesoasoani atu le Agaga Paia ia te outou ina ia outou iloa le mea e fai. O le a tuputupu ae a outou molimau, o le a loloto lo outou liua, ma o le a faamalolosia outou e faafetaia’ia luitau o le olaga.
Ia faamanuia outou e lo tatou Tama Faalelagi i la outou auaunaga i Ana talavou pele.
O Le Au Peresitene Sili


text:
ʻOA TAUTELE MAI I LE AFIOGA A LE ATUA | IOPU 1-5
Sa Tumau le Faamaoni o Iopu e Ui i Tofotofoga
Sa nofo Iopu i Usa i le taimi na nofo pologa ai Isaraelu i Aikupito. Sa avea o ia ma auauna faamaoni a Ieova e ui e lē o ia o se tagatānuu o Isaraelu. Sa toʻatele lona aiga, tele lona tamaoaiga, ma sa taʻuleleia e tagata i lona vaipanoa. Na avea ma faufautua lelei, o se faamasino e lē faailoga tagata, ma o sē e limafoaʻi i ē matitiva ma i latou na manaʻomia le fesoasoani. O Iopu o se tagata faamaoni.
Sa avea Ieova ma Lē na sili ona tāua i le olaga o Iopu
Sa malamalama lelei Satani i le faamaoni o Iopu. O lea, e na te leʻi fesiligia le usiusitaʻi o Iopu iā Ieova, ae sa ia fesiligia uunaʻiga o gaoioiga a Iopu
Na finau mai Satani e ala ona auauna Iopu iā Ieova ona o māfuaaga manatu faapito
Ina ia saunia se tali i le luʻi a Satani, sa faataga ai e Ieova Satani e osofaʻia lenā tagata faamaoni. O lea, sa faapogaia ai e Satani mafatiaga i le olaga o Iopu
Ina ua tumau ona faamaoni Iopu, sa fesiligia loa e Satani le faamaoni o tagata uma
E leʻi agasala Iopu i nei mea uma pe tuuaʻia foʻi le Atua i se mea


text:
O le ā le Finagalo o le Atua?
E finagalo le Atua ia tatou ola filemu ma fiafia e faavavau i se lalolagi parataiso!
Ae atonu e te taumānatu e faapea, ʻPe e mafai faapefea ona tupu lenā mea?’ O loo taʻua i le Tusi Paia o le a faataunuuina e le Malo o le Atua, ma o lona finagalo ia aʻoaʻo tagata uma e uiga i lenā Malo ma lona finagalo mo i tatou.
E finagalo le Atua ia tatou maua aogā.
E pei lava ona manaʻo se tamā alofa mo le mea e sili ona lelei mo lana fanau, e finagalo foʻi lo tatou Tamā i le lagi ia tatou olioli i le fiafiaga e faavavau. (Isaia 48:17, 18) Na ia folafola mai e faapea “o lē e faia le finagalo o le Atua e tumau e faavavau.”
E finagalo le Atua ia tatou savavali i ona ala.
O loo taʻua i le Tusi Paia e finagalo Lē na faia i tatou ia “aʻoaʻoina . . . i tatou i ona ala,” ina ia mafai ona tatou “savavali ai i ona ala.” (Isaia 2:2, 3) Ua ia faamaopoopoina “ni tagata mo lona suafa” ina ia faalauiloa atu lona finagalo i le lalolagi atoa.
E finagalo le Atua ia tatou autasi i le tapuaʻiga iā te ia.
Nai lo o le fevaevaeaʻi o tagata, o le tapuaʻiga mamā a Ieova ua autasia ai i latou uma i le alofa moni. (Ioane 13:35) O ai i aso nei o loo latou aʻoaʻoina tane ma fafine i so o se mea i le auala e auauna atu ai i le Atua i le autasi? E matou te valaaulia oe ia saʻili le tali e ala i lenei polosiua.
Faitau Atili
O le ā e Faia i se Suʻesuʻega Faale-Tusi Paia?
I le lalolagi aoao, ua lauiloa Molimau a Ieova i a latou polokalame o suʻesuʻega faale-Tusi Paia e leai se totogi. Tagaʻi i le auala e faia ai.
Aiseā e Suʻesuʻe ai le Tusi Paia?
Ua saunia mai e le Tusi Paia tali i fesili tāua o le olaga mo le faitau miliona o tagata i le lalolagi aoao. Pe e te manaʻo e avea oe ma se tasi o i latou na?
O le ā le Finagalo o le Atua mo le Lalolagi?
Po o le a faataunuuina le finagalo o le Atua mo se lalolagi parataiso? Pe afai o le a faataunuuina, o afea?


text:
La‘u Tusi o Tala o le Tusi Paia
O LE tusi lenei i tala moni. O loo aumaia mai le tusi sili o le lalolagi, o le Tusi Paia. O tala e aumaia ai iā te oe le talaaga o le lalolagi ina o foafoaina e le Atua le lalolagi se‘ia oo mai lava i o tatou aso. E ta‘uina mai ai fo‘i mea o le a faia e le Atua i le lumana‘i.
E aumaia ai iā te oe e lenei tusi se manatu po o le a moni lava le uiga o le Tusi Paia. O loo faamatala ai tagata o le Tusi Paia ma mea sa latou faia. Ua faaalia ai fo‘i le faamoemoega sili o le ola e faavavau i se lalolagi parataiso e aumaia e le Atua mo tagata.
O loo i ai tala e 116 i le tusi. O loo faavasegaina i vaega e valu. O le itulau i le amataga o vaega ta‘itasi ua faamatala puupuu ai mea o loo i ai i lenā vaega. O tala o loo mauaina i lona faasologa i mea na tutupu e tusa ai ma ona talaaga. E fesoasoani lea iā te oe e te iloaina ai le fesoota‘iga o mea na tutupu e tusa ai ma le talaaga o isi mea na tutupu.
Ua faamatalaina tala i se gagana faigofie. O le tele o outou o loo lāiti o le a mafai lava ona tou faitauina. O outou matua o le a e iloaina e fiafia tele fanau e toe faitau ma sana faitau atu pea nei tala iā i latou i le tele o taimi. O le a e mauaina e i ai i lenei tusi se naunau tele mo e lāiti ma e matutua.
Ua aumaia ni faamatalaga o mau sii o le Tusi Paia i le i‘uga o tala ta‘itasi. Ua uuna‘ia oe ia faitauina nei vaega o le Tusi Paia o loo faavaeina ai le tala.
O upu ua siiina mai i le Tusi Paia mo lenei tusi ua toe suia. Ua lomia i se gagana faigofie ina ia malamalama ai tamaiti. O mau i le i‘uga o tala ta‘itasi ua iloa ai tusi o le Tusi Paia.


text:
FAAOPOOPOGA
O Ai Mikaele le Agelu Sili?
E SEĀSEĀ ona taʻua le agelu o Mikaele i le Tusi Paia. Afai e taʻua o ia, e masani lava ona fesootaʻi atu i sana gaoioiga. I le tusi o Tanielu o loo taʻua ai Mikaele o loo tau ma agelu leaga; i le tusi o Iuta o loo taʻua ai lo la finau ma Satani; ae o loo taʻua i le tusi o Faaaliga lona tau ma Satani ma ana temoni. Ona o lona lagolagoina o le pule a Ieova ma tau faasaga i fili o le Atua, ua moni ai le uiga o le suafa o Mikaele, “O Ai e Pei o le Atua?” Ae o ai Mikaele?
I nisi taimi e sili atu i le tasi le igoa o se tagata. O se faaaʻoaʻoga, o le isi igoa o Iakopo, o Isaraelu, ma o Simona le isi igoa o le aposetolo o Peteru. (Kenese 49:1, 2; Mataio 10:2) E faapena foʻi Mikaele, ua faamaonia i le Tusi Paia o le isi suafa lenā o Iesu Keriso a o leʻi afio mai i le lalolagi, ma ina ua toe foʻi i le lagi. Seʻi o tatou tilofaʻia faamaoniga mai le Tusi Paia e iloa ai lenā mea.
Agelu Sili. Ua faapea mai le Tusi Paia, o Mikaele o “le agelu sili.” (Iuta 9) Ia mātau mai, o loo taʻua Mikaele o le agelu sili. Ua faaalia ai e na o le tasi lava le agelu sili. O le faaupuga lenei “agelu sili” e numera tasi i le Tusi Paia ae lē numera tele. E lē gata i lea, e masani ona taʻua Iesu pe a taʻua le agelu sili. E tusa ai o le Alii o Iesu Keriso ua toe faatūina mai, ua taʻua i le 1 Tesalonia 4:16: “E afio ifo le Alii lava ia mai i le lagi ma le alaga ma le leo o le agelu sili.” O lea la, ua faamatalaina le siʻufofoga o Iesu o le leo o le agelu sili. Ua faaalia ai i lenei mau o Iesu o ia o Mikaele le agelu sili.
Taʻitaʻiʻau. Ua faapea mai le Tusi Paia o ʻMikaele ma ana agelu ua tau ma le tarako ma ana agelu.’ (Faaaliga 12:7) O lea la, o Mikaele o le Taʻitaʻiʻau o le ʻautau a agelu faamaoni. O loo faamatalaina foʻi i le Faaaliga, o Iesu o le Taʻitaʻiʻau o le ʻautau a agelu faamaoni. (Faaaliga 19:14-16) Na taʻua patino e le aposetolo o Paulo “le Alii o Iesu” ma “ana agelu malolosi.” (2 Tesalonia 1:7) O lea la, o loo taʻua i le Tusi Paia Mikaele ma “ana agelu” atoa ma Iesu ma “ana agelu.” (Mataio 13:41; 16:27; 24:31; 1 Peteru 3:22) Talu ai e leai se faamatalaga a le Tusi Paia e faaalia ai e lua ni ʻautau o agelu faamaoni i le lagi—o Mikaele le taʻitaʻi o le isi ʻau a o Iesu le taʻitaʻi o le isi ʻau—e talafeagai la ona faapea atu, o Mikaele o Iesu Keriso lava lenā i lona tofiga i le lagi. *
^ pala. 1 I le Tusi e 2, itulau e 393-394 o le tusi Insight on the Scriptures, lomia e Molimau a Ieova, o loo maua ai isi faamatalaga e iloa ai o le suafa o Mikaele e ave foʻi i le Alo o le Atua.


text:
Taunu’u i le Fono Faitulafono ulua’i tofiga e 5 ali’i Kovana
O le taeao ananafi na tauaao ai e maota e lua a le Fono Faitulafono ulua’i tusitusiga mai le Ofisa o le afioga i le ali’i kovana ia Lolo Matalasi Moliga, mo le fa’alauiloaina o ni isi o ana tofiga ua mae’a ona faia mo i latou o le a avea ma totino o lana Kapeneta mo le isi 4 tausaga o lo o lumana’i nei.
Mai le silia i le 10 o tofiga a le ali’i kovana ua mae’a ona faia mo ni isi ua avea nei ma Fa’atonusili le tumau o Matagaluega ma Ofisa a le malo, o le taeao ananafi na fa’atoa taulimaina ai e le Fono Faitulafono ulua’i tofiga e 5 mai le ali’i kovana.
O ia tofiga e aofia ai i latou e to’atolu ua toe filifilia i galuega sa la tautua ai i le malo i le 4 tausaga ua tuana’i atu, e pei o le susuga ia Talauega Eleasalo Ale lea ua toe filifilia e avea ma Loia Sili, o le afioga ia Taimalelagi Dr. Claire Poumele lea ua toe filifilia e avea ma Fa’atonusili o le Pulega o Uafu ma Malaeva’alele, atoa ai ma Ueligitone Tonumaipe’a lea ua toe filifilia e avea ma Teutupe.
O isi tofiga e lua e aofia ai le tofa i le Tootoo ia Le’i Sonny Thompson lea sa avea ma Fa’atonusili o le Matagaluega o Tagata Faigaluega a le malo, a o lea ua filifilia e avea ma Komesina fou o le Matagaluega o le Puipuiga o le Saogalemu Lautele, e sui tulaga i le tofa a Tuaolo M. Fruean lea na ulua’i tofia e le ali’i kovana e avea ma Komesina, ma le tama’ita’i ia Dr. Ruth Matagi-Tofiga lea sa avea ma Fa’atonusili o le Matagaluega o le Puipuiga o le Gataifale ma le Vaomatua (DMWR), lea ua filifilia nei e avea ma Fa’atonusili fou o le Matagaluega o Aoga a le malo.
O le a fa’atoa aloaia le avea o i latou nei ma ta’ita’i o Ofisa a le malo ua tofia i latou e galulue ai, pe afai ae fa’amaonia mai e le Fono Faitulafono i se taimi o i luma.
I se vaega o tusitusiga a le ali’i kovana ua mae’a ona tauaao e le Fono Faitulafono, o lo o ia taua ai lona fa’anaunauga lona fa’anaunauga i le vave lea ona faia se finagalo o maota e lua i tofiga ua tu’uina atu, ina ia vave ai ona maua le avanoa e fa’atino ai galuega a i latou ua tofia e fai ma ta’ita’i o Ofisa eseese a le malo.
Na fautuaina e le sui fofoga fetalai ia Fetu Fetui Jr ta’ita’i o komiti eseese a le maota o sui ananafi, ina ia silasila toto’a i auala eseese e fa’a faigofie ai le fa’atinoina o galuega a le maota i le taimi e amata aloaia ai a latou iloiloga.
O le taeao fo’i ananafi na fa’aulu ai i luma o maota uma e lua i’ugafono a maota ta’itasi, e fa’alauiloa ai le malologa a le Fono Faitulafono mo le umi e 2 vaiaso.
Ina ia tusa ai ma Vaega II Maga 11 o le Fa’avae Toe Teuteu a Amerika Samoa, e tatau ona malilie uma maota e lua mo se malologa pe afai e sili atu i le 3 aso le umi o le a malolo ai maota uma e lua.
O le aso Faraile nei, Ianuari 13, 2017 ua fa’amoemoe e amata ai le malologa a le Fono Faitulafonfo, ma le fa’amoemoe e toe a’e mai mo ana galuega masani i le taeao o le aso Gafua, aso 30 Ianuari 2017.


text:
Aoga Sa
Alofa i le autalavou
Ia iloa i latou.Tatalo mo i latou.Mafaufau loloto i o latou manaoga.
Filifili pe o le a le mea e aoao atu
Iloilo faalemasina aoaoga faavae ma otootoga.
Saili i le taitaiga a le Agaga Paia
Fefautuaai ma taitai, autalavou, ma matua.
Fai se fuafuaga
Tatalo mo musumusuga.
Mafaufau i le autalavou ma o latou aafiaga ma tulaga o i ai.
Suesue i punaoa ma filifili ia gaoioiga.
Fesoasoani ia latou aoao, tuu atu ia i latou e faiaoga.
Faaauai le autalavou.
Fetuunai lau fuafuaga e tusa ai ma manaoga.
Valaaulia faatinoga ma le faaaogaaga.
- O Le A Se Mea Fou mo le 2017?
Aoao i polokalama ma punaoa fou o loo maua mo le aoao atu ma le aoaoina i le tausaga a sau.
- Vitio mo le Aoao Atu
Maimoa i vitio na pueina i totonu o potuaoga moni lava lea o loo faaalia ai ia faiaoga o loo faaaogaina metotia ia na fautuaina atu i gaoioiga mo le aoaoina i otootoga o leSau, Mulimuli mai ia te Au .
- Siiina Mai o Vitio
Ua matuai fautuina malosi ia faiaoga e sii mai vitio ao lei sau i le lotu (tagai mo faatonuga mo le siiina mai o vitio).
- Laina Fou o aikona
Ua faaopoopo se laina fou o aikona tau komepiuta i le pito i luga o itulau taitasi o le uepisaite a leSau, Mulimuli mai ia te Au. O lenei laina o aikona tau komepiuta e fesootai ai i le siiina mai o punaoa, auina atu o ni manatu faaalia, fefaasoaai ai ma isi, ma lolomiina ai ia itulau.


text:
Ua Pule le Malo o le Atua!
E faitau miliona ua ola fiafia ma saogalemu i le pulega lelei atoatoa o le malo o le Atua. Pe e fia avea oe ma ona tagatanuu?
Le Tusi Mai Le Vaega Pule
Ua faapefea ona faamaonia le moni o le faasilasilaga mataʻina a C. T. Russell iā Oketopa 2, 1914?
MATAUPU 1
“Ia Oo Mai Lou Malo”
O le tele lava o taimi, na talanoa Iesu e faatatau i le Malo o le Atua nai lo o se isi lava mataupu. E faapefea ma o afea e oo mai ai?
MATAUPU 2
Ua Faavaeina le Malo i le Lagi
O ai na fesoasoani i le sauniunia o soo o Keriso i le lalolagi mo le Malo? O ā vala ua faamaonia ai e moni le Malo o le Atua?
MATAUPU 3
Ua Faailoa Mai e Ieova Lona Finagalo
I le amataga, pe na aofia le Malo i le finagalo o le Atua? Na faapefea ona faailoa mai e Iesu faamatalaga e uiga i le Malo?
MATAUPU 4
Ua Faasilisilia e Ieova Lona Suafa
O le ā na faataunuuina e le Malo mo le suafa o le Atua? E faapefea ona faia sou sao i le faapaiaina o le suafa o Ieova?
MATAUPU 5
Ua Faasusulu Mai e le Tupu le Malamalama e Faatatau i le Malo
Ia maua le malamalamaga saʻo e faatatau i le Malo o le Atua, o ona pule ma tagatānuu, faapea le manaʻomia ona faaalia o le faamaoni.
MATAUPU 6
O Tagata Talaʻi
—Ua Lotomalilie e Ofo Atu i Latou Lava
Aiseā na mautinoa ai e Iesu o le a iai sana ʻautau o tagata talaʻi e lotomalilie e talaʻi atu i aso e gata ai? E faapefea ona e faaalia o loo e saʻilia muamua le Malo?
MATAUPU 7
Auala e Faia ai le Galuega Talaʻi
—Faaaogā so o se Auala e Faaoo Atu ai le Feʻau i Tagata
Ia faitau i nisi o auala na faaaogā e tagata o le Atua ina ia oo atu ai le tala lelei i tagata i le tele e mafai ai, a o leʻi oo mai le iʻuga.
MATAUPU 8
Meafaigaluega mo le Galuega Talaʻi
—Sauniaina o Lomiga mo le Fanua
E faapefea i la tatou galuega faaliliu ona faamaonia ai lo tatou mauaina o le lagolagosua a Iesu? O ā ni vala e faatatau i a tatou lomiga ua e faamaonia ai le moni o le Malo o le Atua?
MATAUPU 9
O Iʻuga o le Galuega Talaʻi
—ʻUa Matua le Faatoʻaga mo le Seleselega’
E lua ni lesona tāua na aʻoaʻo atu e Iesu i ona soo e faatatau i le seleselega tele faaleagaga. E faapefea i nei lesona ona aafia ai i tatou i aso nei?
MATAUPU 10
Ua Faamamāina Faaleagaga e le Tupu Ona Soo
O le ā e tutusa ai le Kerisimasi ma le koluse?
MATAUPU 11
Faamamāina Tau Amio
—Ua Faaāta Mai ai le Paia o le Atua
O leoleo o le faitotoʻa ma le faitotoʻa e ulufale atu ai lea na iloa atu e Esekielu i se vaaiga i le malumalu, na iai sona uiga faapitoa i tagata o le Atua talu mai le 1914.
MATAUPU 12
Ia Maopoopo e Auauna i le “Atua o le Filemu”
I le Tusi Paia, e lē o taʻua faatasi ai le maopoopo ma le lē maopoopo, ae o loo taʻua faatasi le maopoopo ma le filemu. Aiseā? E faapefea i le tali o lenā fesili ona aafia ai Kerisiano i aso nei?
MATAUPU 13
Ave e Tagata Talaʻi o le Malo a Latou Mataupu i le Faamasinoga
Ua iai i nisi o faamasino o faamasinoga maualuluga i aso nei le manatu sa iai iā Kamalielu, o se faiaʻoga anamua o le Tulafono.
MATAUPU 14
Ia Lagolagoina ma le Faamaoni na o le Malo o le Atua
Ua foloina e se vaega e leʻi faatalitalia le “vaitafe” o sauāga e faasaga i Molimau a Ieova ona o lo latou solitū i mataupu faapolotiki.
MATAUPU 15
Finau mo le Saʻolotoga e Tapuaʻi Ai
Ua finau tagata o le Atua mo la latou aiā e usiusitaʻi ai i le tulafono a le Malo o le Atua.
MATAUPU 16
Faapotopoto mo le Tapuaʻiga
E faapefea ona tatou maua aogā mai i sauniga e tapuaʻi atu ai iā Ieova?
MATAUPU 17
Toleniina o Tagata Talaʻi o le Malo
Ua faapefea i aʻoga faatiokarate ona sauniunia ai tagata talaʻi o le Malo e faataunuu o latou faaeaga?
MATAUPU 18
O Auala e Faatupe ai Galuega o le Malo
O fea e maua mai ai tupe? E faapefea ona faaaogāina?
MATAUPU 19
O Faugāfale e Faamamaluina ai Ieova
E faamamaluina le Atua i maota mo tapuaʻiga, ae e iai se isi mea e sili atu ona ia faatāuaina.
MATAUPU 20
Le Faiva o le Foaʻi Atu
E faapefea ona matou iloa o le faia o galuega mo fesoasoani laveaʻi o se vala o la matou auaunaga paia iā Ieova?
MATAUPU 21
Aveesea e le Malo o le Atua Ona Fili
E mafai ona e sauniuni i le taimi lenei auā le taua iā Amaketo.
MATAUPU 22
Ua Faataunuu e le Malo le Finagalo o le Atua i le Lalolagi
E faapefea ona e mautinoa o le a taunuu moni folafolaga a Ieova?


text:
Vaega 100
1–4, Ia talai atu e Iosefa ma Sini le talalelei mo le faaolataga o tagata; 5–8, O le a tuu mai ia te i laua i le itula tonu lava mea e tatau ona laua fai atu ai; 9–12, Ia avea Sini ma failauga ae avea Iosefa ma talifaaaliga ma malosi i le molimau; 13–17, O le a faatu mai e le Alii se nuu mamā, ma o e e usiusitai o le a faaolaina.
1 E Moni, ua faapea ona fetalai mai o le Alii ia te oulua, aʼu uo, o aSini ma eIosefa, o loo manuia o oulua aiga; ua i ai i latou i oʼu lima, ma o le a Ou faia ia te i latou e pei ona lelei ia te aʼu; ona ua i ai ia te aʼu le mana uma.
2 O lea, mulimuli mai ia te aʼu, ma faalogo mai i le fautuaga o le a Ou tuu atu ia te oulua.
3 Faauta, ma tagai, ua ia te aʼu ni tagata e toatele i le nofoaga lenei, i itulagi faataamilo ai; ma o le a tatalaina se faitotoa aoga i itulagi faataamilo i le laueleele lenei i sasaʼe.
4 O lea, na tuu atu ai e Aʼu, o le Alii, oulua, ia oulua o mai i le nofoaga lenei, ona ua faapea ona tatau ai ia te aʼu mo le afaaolataga o agaga.
5 O lea, e moni Ou te fai atu ia te oulua, ia sii aʼe o oulua leo i lenei nuu; atautala atu mafaufauga o le a Ou tuu i o oulua loto, ma o le a lē faafememeaiina oulua i luma o tagata;
6 Aua o le a atuu atu ia te oulua i le itula tonu lava, ioe, i le minute tonu lava, mea e te lua fai atu ai.
7 Ae Ou te tuu atu ia te oulua se poloaiga, ia oulua alaga atu soo se mea lua te aalaga atu i loʼu igoa, i le mamalu o le loto, i le agaga o le eagamalu, i mea uma.
8 Ma Ou te tuu atu ia te oulua le folafolaga lenei, o le tulaga e oo i ai le lua faia o lenei mea, o le a liligi atu le aAgaga Paia e molimau i mea uma o soo se mea lua te fai atu ai.
9 Ma ua tatau ia te aʼu ona avea oe, laʼu auauna, o Sini, ma afailauga i lenei nuu; ioe, e moni, o le a Ou faauuina oe i lenei valaauga, e avea lava ma failauga mo laʼu auauna o Iosefa.
10 Ma o le a Ou tuu atu ia te ia le mana ia malosi ai i le amolimau.
11 Ma o le a Ou tuu atu ia te oe le mana e te amalosi ai i le faamalamalamaina o tusitusiga paia uma, ina ia mafai ona avea oe ma failauga mo ia, ma o le a avea o ia ma etalifaaaliga mo oe, ina ia mafai ona e iloa le moni o mea uma e faatatau i mea o loʼu malo i luga o le lalolagi.
12 O lea, ia faaauau pea la oulua malaga ma ia olioli o oulua loto; aua faauta, ma tagai, Ou te faatasi ma oulua e oo lava i le iuga.
13 Ma o lenei, Ou te tuu atu ia te oulua se upu e uiga ia aSiona. O le a elaveaiina Siona, e ui ina aoaiina o ia mo se vaitau itiiti.
14 O o oulua uso, o aʼu auauna o Osona aHaite ma Ioane Koula, ua i ai i oʼu lima; ma o le tulaga e oo i ai le la tausia o aʼu poloaiga, o le a faaolaina i laua.
15 O lea, ia faamafanafanaina o oulua loto; ona o le a galulue faatasi amea uma mo le lelei o e e savavali saʼo, ma mo le faapaiaina o le ekalesia.
16 Aua o le a Ou faatu mai mo aʼu se anuu mamā, o e e auauna mai ia te aʼu i le amiotonu;
17 Ma o i latou uma o e e avalaau atu e ala i le suafa o le Alii, ma tausi i ana poloaiga, o le a faaolaina. E faapea lava. Amene.


text:
ATUNUU MA TAGATA
Se Asiasiga i Kyrgyzstan
O KYRGYZSTAN e siʻomia e mauga maualuluga e lilofia i aisa, e tu i Asia Tutotonu ma e tuaoi ma Kazakhstan, Uzbekistan, Tajikistan, ma Saina. E toetoe o le 90 pasene o le atunuu o mauga. O Kyrgyzstan e iai le mauga e sili ona maualuga mai i le faaputuga o mauga e taʻua o Tian Shan, lea e 24,406 futu (7,439 mita) lona maualuga aʻe mai i le fogātai. Pe tusa o le 4 pasene o le laufanua o le atunuu e vaomatua. O lea, o Kyrgyzstan o se tasi lea o vaega o le lalolagi e tele ai le laau e taʻua o le walnut, lea e tupu tele ma e pei o se pinati lona fua.
E lauiloa tagata Kyrgyz i le agaga talimālō ma le faaaloalo. I Kyrgyzstan, e ao ona faaaogā le upu faaaloalo mo le “oe” pe a faasino atu i se tagata matua, ma faaavanoa atu i ai lou nofoa e alaala ai i auala o femalagaaʻiga i nofoaga faitele, ma e nofo foʻi lenā tagata i le vaega e sili ona aloaʻia o se laulau.
E masani lava e toʻatolu pe sili atu ni tamaiti o se aiga. O le atalii laʻitiiti e nonofo ma mātua, e tusa po ua uma ona faaipoipo, ma e na te tausia i laʻua seʻia oo ina matutua.
E aʻoaʻoina fanau teine a o lāiti i tomai aogā e manaʻomia ina ia avea ai ma avā lelei. E atoa ane le 15 i le 17 tausaga o se teine talavou, ua saunia lelei o ia e faia galuega i le fale. E masani ona saunia ni mea e avatu e le teine faaipoipo i le tama faaipoipo. O nei mea atonu e aofia ai so o se ituaiga ʻie moega, so o se ituaiga ofu, ma se kapeta e lalaga. E totogi atu e le tama faaipoipo se tupe ma ni manu i le teine faaipoipo.
I aso faapitoa ma maliu, e fasi ai se mamoe po o se solofanua. E pena i ni vaega ma ua tuumatamaga tagata e ave i ai vaega taʻitasi. E faasoa e fua i le matua ma le tulaga o le tagata, ma e tofu le tagata ma si ona inati; ae o le faaaloalo e laualuga lava i la latou aganuu. Pe a uma, ona tufa loa lea o la latou meaʻai faaleaganuu e taʻua o le beshbarmak. E tausami e faaaogā ai lima.


text:
Mataupu 32
E tautatala agelu i le mana o le Agaga Paia—E tatau i tagata ona tatalo ma maua le malamalama mo i latou lava mai le Agaga Paia. E tusa o le 559–545 T.L.M.
1 Ma o lenei, faauta, oʼu uso pele e, ou te manatu ua outou tau mafaufau ifo i o outou loto e uiga i mea e tatau ona outou faia pe a uma ona outou ulu atu i le ala. Ae, faauta, aisea ua outou tau mafaufau ifo ai i nei mea i o outou loto?
2 Tou te lē manatua ea na ou fai atu ia te outou a uma ona outou amaua o le Agaga Paia o le a mafai ona outou tautatala i le egagana a agelu? Ma o lenei, e faapefea ona mafai ona outou tautatala i le gagana a agelu vagana ai ua ala mai i le Agaga Paia?
3 E tautatala aagelu i le mana o le Agaga Paia; o le mea lea, latou te fetalai mai afioga a Keriso. O le mea lea, na ou fai atu ai ia te outou, ia etaumamafa fiafia i afioga a Keriso; aua faauta, o afioga a Keriso o le a taʼu mai ai ia te outou mea uma e tatau ona outou faia.
4 O le mea lea, o lenei, a uma ona ou tautala atu o nei upu, afai tou te lē malamalama i ai, e pogai ona tou te alē ole atu, pe tuʼituʼi atu; o le mea lea, ua lē aumaia ai outou i le malamalama, ae o le a outou fano i le pouliuli.
5 Aua faauta, ou te toe fai atu i te outou afai tou te ulu atu i le ala, ma maua le Agaga Paia, o le a faaali mai e ia ia te outou mea uma e tatau ona outou faia.
6 Faauta, o le mataupu faavae lenei a Keriso, ma e lē toe i ai se isi mataupu faavae e tuu mai seia mavae ona ia afaaali mai o ia lava ia te outou i la le tino. Ma pe a ia faaali mai o ia lava ia te outou i la le tino, o mea uma o le a fetalai mai ai o ia ia te outou, ia outou faia.
7 Ma o lenei, o aʼu o Nifae, e lē mafai ona ou fai atu ni isi upu; ua taofia e le Agaga loʼu tautala atu, ma tuua ai aʼu ou te faanoanoa ona o le alē talitonu, ma le amioleaga, ma le valelea, ma le ua maaa o tagata; ona latou te lē fia saili le poto, pe fia malamalama i le poto silisili, e ui ina tuu mai ia te i latou i le emanino, e tusa ma le manino e mafai ona oo i ai se upu.
8 Ma o lenei, oʼu uso pele e, ua ou vaai atu o loo outou tau mafaufau pea i o outou loto; ma ou te faanoanoa lava ona o le tatau ona ou tautala atu e uiga i lenei mea. Ona a na tou faalogologo i le Agaga ua ia aoaoina le tagata ia atatalo, po ua outou iloa e tatau ona outou tatalo; ona e lē aoaoina e le eagaga leaga se tagata ia tatalo, ae na te aoao atu ia te ia e lē tatau ona tatalo o ia.
9 Ae faauta, ou te fai atu ia te outou e ao ina outou atatalo e lē aunoa, ma ia lē faavaivai; ma ia outou lē faia se mea mo le Alii vagana ai ua outou tatalo muamua atu i le Tamā i le esuafa o Keriso, ina ia faapaiaina e ia lau galuega mo oe, ina ia mafai ona avea lau galuega mo le imanuia o lou agaga.


text:
MEA O TUTUPU I LE LALOLAGI
Tala e Uiga i Mafutaga a Tagata
Pe a oo mai i mafutaga ma isi, pe e muamua ona e saʻili i le Tusi Paia mo ni fautuaga, pe atonu e mulimuli lava saʻili atu i ai? Seʻi faatusatusa le atamai anamua o loo i le Tusi Paia, ma saʻiliʻiliga na faia talu ai nei.
Initia
I se suʻesuʻega na faia i le 2014, na iloa ai o le 61 pasene o talavou e 18-25 tausaga, e manatu o le feusuaʻi a o leʻi faaipoipo, “ua lē o toe avea o se mataupu maʻaleʻale i Initia.” Na taʻua e se fomaʻi i Mumbai i le nusipepa o le Hindustan Times, “pe a amata se faigāuō a ni talavou, e lē faapea ai ua latou mafaufau e faaipoipo. E tusa po o se paaga o le pō, o se faigāuō mo na o sina taimi, po o se faapouliuli, e lē manaʻomia fua ona faaipoipo.”
LE MANATU O LE TUSI PAIA: Pe e māfua faalogona tigā ma faamaʻi pipisi, ona o feusuaʻiga a o leʻi faaipoipo po o feusuaʻiga ina ua uma ona faaipoipo?—1 Korinito 6:18.
Tenemaka
O se tasi o māfuaaga ua faateteleina ai le vave feoti o tagata i le va o le 35 i le 50 tausaga, ona o le misa soo ma isi tagata o le aiga. I se suʻesuʻega na faia i le Iunivesite o Copenhagen mo le 11 tausaga i tagata e toetoe 10,000 e i le va o le 35 i le 50 tausaga, na iloa ai o ē na misa soo ma nisi e vavalalata i ai, e foliga mai na vave ona feoti nai lo o i latou e seāseā misa ma nisi. Na taʻua e se tusitala o lenei suʻesuʻega, o le taulimaina o popolega ma mea e ao ona faamuamua, ma le foʻia o feeseeseaʻiga, “atonu o ni auala tāua ia e faaitiitia ai le vave feoti.”
LE MANATU O LE TUSI PAIA: “O lē ua pulea ana upu ua iā te ia le poto, a o le tagata ua iai le faautaga loloto ua toʻafilemu lona loto.”—Faataoto 17:27.
Iunaite Setete
I se suʻesuʻega talu ai nei na faia i Louisiana i ulugalii e 564 faatoʻā uma ona faaipoipo, na iloa ai o ulugalii na fai ma faauma a latou faigāuō a o feoaʻi, atonu e ono iai se taimi e alu ai lava le tagata ia ma nofo i lona aiga, a o faagasolo uluaʻi tausaga e lima o le la faaipoipoga. E tele foʻi ina feeseeseaʻi ma e lē fiafia le la faaipoipoga.
LE MANATU O LE TUSI PAIA: “O ē ua faatasia e le Atua [i le faaipoipoga], aua neʻi tuueseeseina e se tagata.”—Mataio 19:6.
Faitau Atili
Faalagolago i le Atua mo se Faaipoipoga Fiafia
E lua ni fesili tāua e mafai ona fesoasoani iā te oe e faaleleia ai lau faaipoipoga.


text:
Pe e te fia faitauina lenei mataupu i le gagana %%?
Tusi Paia i le Initaneti
O LE TUSI PAIA–O LE FAALILIUGA A LE LALOLAGI FOU
Pe e te fia faitauina lenei mataupu i le gagana %%?
Esoto 29:1-46
29 “O le mea lenei e te faia iā i latou ina ia faapaiaina ai i latou e auauna mai iā te aʻu o ni ositaulaga: Ia e ave se povi poʻa taanoa, o mamoe poʻa+ e lua, e matuā lelei lava,+2 o falaoa e lē faafefeteina, o falaoa lapotopoto e lē faafefeteina ua iai sina suāuu, ma falaoa manifinifi e lē faafefeteina ua nini i le suāuu.+ E te faia i le falaoamata o le saito aupito lelei.3 E te tuuina na mea i se ato ma avatu i se ato+ faatasi ma le povi poʻa, ma mamoe poʻa e lua.4 “E te ave Arona ma ona atalii i le faitotoʻa+ o le faleʻie o le feiloaʻiga, ma ia e faatonuina i latou e tāʻeele i le vai.+5 Ona e ave lea o ofu+ ma faaofu ai Arona i le ofu talaloa, ma le ofu talaloa lima pupuu e pito i totonu o le efota, o le efota, o le ufifatafata, ma e te fusi iā te ia i le fusi o le efota.+6 Ia e nonoa le pulou ʻie i luga o lona ulu ma fusi ai le faailoga o le tuuina atu* i luga o le pulou ʻie.+7 E te ave le uu+ e faauu ai ma liligi i luga o lona ulu ma faauuina ai o ia.+8 “Ona e aumaia lea o ona atalii ma e faaofu i latou i ofu talaloa.+9 E te fusi iā i latou i fusi ʻie, o Arona ma ona atalii, ma e te nonoa le pulou i o latou ulu; e fai foʻi mo i latou le faiva o ositaulaga o se tulafono mo se taimi umi.+ E te tuu atu le pule iā Arona ma ona atalii.+10 “E ao ona e avatu loa le povi poʻa i luma o le faleʻie o le feiloaʻiga, o Arona foʻi ma ona atalii e latou te faaee atu o latou lima i luga o le ulu+ o le povi poʻa.11 E te fasi le povi poʻa i luma o Ieova i le faitotoʻa o le faleʻie o le feiloaʻiga.+12 E te ave sina vaega o le toto o le povi poʻa+ i lou tamatamaʻilima ma tuu i luga o seu o le fata faitaulaga,+ a o le toto o totoe e te sasaa i lalo o le fata faitaulaga.+13 E te ave foʻi le gaʻo+ ua lilofia ai le gaʻau,+ o le gaʻo i luga o le ate,+ ma fatugaʻo e lua ma le gaʻo i luga o na mea, e te susunuina* ai i le fata faitaulaga.+14 A o le aano, o le paʻu ma otaota o le povi poʻa, e te susunuina i tua o le togālauapi.+ O le taulaga lea o agasala.15 “Ona e ave lea o le mamoe poʻa+ e tasi, e ao foʻi iā Arona ma ona atalii ona faaee atu o latou lima i luga o le ulu+ o le mamoe poʻa.16 E te fasi foʻi le mamoe poʻa ma ave lona toto ma sausau solo ina ia soo ai le fata faitaulaga.+17 Ia e pena le mamoe poʻa i vaega, ma e fufulu gaʻau+ ma vae, ia tuu ona vaega e faafeagai ma isi ona vaega seʻia oo lava i le ulu.18 E te susunuina atoa le mamoe poʻa i luga o le fata faitaulaga. O le taulaga mū+ iā Ieova, o le manogi ua faamalieina ai.+ O le taulaga iā Ieova ua faia i le afi.19 “Ona e ave lea o le isi mamoe poʻa, e ao iā Arona ma ona atalii ona faaee atu o latou lima i luga o le ulu+ o le mamoe poʻa.20 E te fasi le mamoe poʻa ma ave sina toto ma tuu i le lautaliga o le taliga taumatau o Arona, ma lautaliga o taliga taumatau o ona atalii, i luga foʻi o limamatua o o latou lima taumatau, ma vaematua o o latou vae taumatau,+ ma ia e sausau le toto ia soo ai le fata faitaulaga.21 Ia e ave sina toto o loo i luga o le fata faitaulaga ma sina uu e faauuina ai,+ ia e sausau i luga o Arona ma ona ofu, i luga o ona atalii ma ofu o ona atalii faatasi ma ia, ina ia paia ai o ia ma ona ofu, o ona atalii ma ofu o ona atalii faatasi ma ia.+22 “Ia e aumai le gaʻo mai i le mamoe poʻa, o le siʻusiʻu gaʻoa,+ o le gaʻo i luga o le gaʻau, o le gaʻo o le ate, o fatugaʻo e lua ma le gaʻo i luga o na mea, ma le alagavae taumatau,+ auā o le mamoe poʻa o le tofiga;+23 ma se falaoa lapotopoto, atoa ma se falaoa lapotopoto ua iai sina uu, ma se falaoa manifinifi mai i le ato o falaoa e lē faafefeteina, o loo i luma o Ieova.+24 E te tuu ia mea i luga o alofilima o Arona ma luga o alofilima o ona atalii,+ ma ia e lūlū ia mea i le isi itu ma le isi itu, o le taulaga lūlū lea iā Ieova.+25 E te aveesea na mea mai o latou lima ma susunuina i luga o le fata faitaulaga, e susunu faatasi ma le taulaga mū o le mea manogi lea ua faamalieina i luma o Ieova.+ O le taulaga iā Ieova ua faia i le afi.+26 “E te ave le fatafata o le mamoe poʻa o le tofiga,+ lea e fai mo Arona ma lūlū i le isi itu ma i le isi itu o se taulaga lūlū i luma o Ieova, e avea ma au tufaaga.27 E ao ona e faapaia le fatafata+ o le taulaga lūlū ma le vae o le tufaaga paia; o le taulaga na lūlūina ma o le taulaga na fai ma tufaaga mai i le mamoe poʻa mo le tofiga,+ e mai i le mamoe poʻa mo Arona ma ona atalii.28 Ia fai ia mea ma tufaaga mo Arona ma ona atalii e tusa ma se poloaʻiga mo se taimi umi, e faia e atalii o Isaraelu, auā o ni tufaaga paia;+ ma o le a faia ia tufaaga paia e atalii o Isaraelu. Ua avea ia mea ma tufaaga paia iā Ieova mai i a latou taulaga faifaatasi.+29 “O ofu paia+ o Arona, e fai ma ona atalii+ pe a mavae atu o ia, ina ia faauuina+ ai i latou ma tuu atu le pule* iā i latou.+30 E ofu ia ofu e le ositaulaga e sosoo ma ia mai i ona atalii i aso e fitu,+ o lē e ulu atu i totonu o le faleʻie o le feiloaʻiga e auauna i le mea paia.31 “E te ave le mamoe poʻa o le tofiga, ma ia e saka lona aano i le mea paia.+32 E ʻai+ e Arona ma ona atalii le aano o le mamoe poʻa, ma le falaoa ua i totonu o le ato i le faitotoʻa o le faleʻie o le feiloaʻiga.33 E ao ona latou aai i mea ua uma ona faia ai le togisala, ina ia tuu atu iā i latou le pule, ma faapaiaina ai i latou.+ E lē tatau ona ʻai ai se tagata ese* auā o mea paia ia mea.+34 Pe afai e oo i le taeao o totoe ni aano o le taulaga o le tofiga ma ni falaoa, ona e susunuina lea i le afi o mea ua totoe.+ E lē tatau ona ʻaina na mea auā e paia.35 “Ia e faia lenei mea iā Arona ma ona atalii e tusa ma mea uma ua ou poloaʻi atu ai iā te oe.+ E fitu aso e te faia ai le tuuina atu o le pule iā i latou.+36 E te faia taulaga mo agasala i aso taʻitasi i le povi poʻa e avea ma togisala,+ e te faamamā foʻi le fata faitaulaga mai i le agasala, e ala i lou faia o se togisala mo le fata faitaulaga, ia e faauu+ i ai ma faapaiaina.37 O aso e fitu e te faia ai le togisala mo le fata faitaulaga, ia e faapaiaina+ ina ia avea ma fata faitaulaga+ e sili ona paia. O se tasi e paʻi atu i le fata faitaulaga, e tatau ona paia o ia.+38 “O mea nei e te fai taulaga ai i le fata faitaulaga: e lua mamoe poʻa e taʻitasi tausaga, e taʻilua i le aso e lē aunoa.+39 E te fai taulaga i le mamoe poʻa e tasi i le taeao,+ ae e te fai taulaga i le isi mamoe poʻa i le afiafipō.*+40 E tasi vaesefulu o le efa o le falaoamata+ lelei ua liligi i ai le tasi vaefā o le sinu* o le uu olive ua tuʻia, e tasi vaefā o le sinu o le uaina mo le taulaga o meainu,+ e faia faatasi ma le uluaʻi mamoe poʻa.41 E te faia le taulaga i le mamoe poʻa lona lua i le afiafipō. E te faia e tusa ma le taulaga i meaʻai+ i le taeao, ma e tusa foʻi ma le taulaga o meainu, e te faia e fai ma mea manogi e faamalieina ai, o le taulaga iā Ieova ua faia i le afi.42 O se taulaga mū faifai pea+ i o outou tupulaga o loo mulimuli mai, i le faitotoʻa o le faleʻie o le feiloaʻiga i luma o Ieova, ou te feiloaʻi ai ma outou ma tautala atu ai iā te oe i inā.+43 “Ou te faafeiloaʻi atu i atalii o Isaraelu i inā, ma e faapaiaina lea mea i loʻu mamalu.+44 Ou te faapaiaina le faleʻie o le feiloaʻiga ma le fata faitaulaga; ou te faapaiaina+ foʻi Arona ma ona atalii e avea ma ositaulaga iā te aʻu.45 Ou te nofo faatasi ma tagata Isaraelu, e fai aʻu ma o latou Atua.+46 E latou te iloa ai o aʻu o Ieova lo latou Atua, o lē na aumaia i latou mai i le atunuu o Aikupito, ina ia ou nofo faatasi ai ma i latou.+ O aʻu o Ieova o lo latou Atua.+
Faamatalaga Pito i Lalo
^ I le gagana Eperu, o le “faailoga paia o le tuuina atu.” O lona uiga o le faailoga paia o le tuuina atu o Arona i le Atua.
^ I le gagana Eperu, “e ao ona sau le asu mai i ia mea.”
^ I le gagana Eperu, “ia faatumu le lima” ma e faasino atu i le tuu atu o le pule atoa i lima o ē e auauna o ni ositaulaga.
^ O lona uiga, “o se tasi e lē mai i le aiga o Arona.”
^ I le gagana Eperu, i “le va o afiafi e lua.” O lona uiga o le va o le goto o le lā ma le pō.
^ O le fua o le “sinu” e tusa ma le 3.67 lita (7.75 paina).
mailto:?body=Faitau le Tusi Paia i le Initaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D29%26wtlocale%3DSM%26srcid=share&subject=Faitau le Tusi Paia i le Initaneti


text:
Tala o Faamasinoga
LOGO FAAMAUSILI & GAFATASI TAVEUVEU
Ua fa’atonuina e le Fa’amasinoga Maualuga ia ni ali’i talavou iina ia totogia se sala tupe atoa ma lo la faia o ni galuega mo tagata lautele, i lalo o le va’ava’aiga a le Ofisa Fa’anofova’ava’aia, ae fa’amalumalu ni o la fa’asala fa’afalepuipui.
O Logo Faamausili ma Gafatasi Taveuveu na uluai tuuaia uma i laua i moliaga o le faaoolima i le tulaga lua ma le faatupu vevesi i nofoaga faitele, ae i lalo o se maliliega sa latou sainia ma le malo ma talia e le faamasinoga, na sui ai e le malo le moliaga e tali ioe ai Faamausili i le faaoolima i le tulaga tolu, ae o Taveuveu na tali ioe i le moliaga mama o le faatupu vevesi i nofoaga faitele.
Ao lei tuuina atu le faasalaga a le faamasinoga, na faatoese i laua nei e tusa ai o le gaioiga sa laua faia, ma la tautino ai i le faamasinoga la te le toe faia lenei solitulafono i le lumanai. E leai se isi o i laua na faatoese i le alii na manu’a i lenei mataupu.
Na faailoa e loia fautua a i laua nei i le faamasnoga, o i laua nei o ni alii talavou e lei solitulafono muamua lava. Na talosaga foi loia ina ia faanofovaavaaia i laua.
E 180 aso na manatu le faamasinoga e faasala uma ai i laua nei i le toese, peitai o le a faamalumalu le tuliina o lea faasalaga, ae o le a faanofovaavaaia i laua i lalo o poloaiga a le faamasinoga.
O nisi o poloaiga e aofia ai lo la totogiina o salatupe e $1,000 mo Faamausili ae $500 mo Taveuveu, faatasi ai ma le poloaina o i laua la te faia ni galuega mo le atunuu lautele mo le umi e 80 itula, lea o le a vaavaaia e le Ofisa Faanofovaavaaia.
O isi poloaiga e aofia ai le faasa lea ona o la toe tagofia le ava malosi poo fualaau faasaina, faasa ona la toe soli se tulafono, pe toe taumafai foi e eva ma mafuta ma i latou o loo tagofia le ava malosi, a ia la asiasi i le ofisa faanofovaavaaia i masina taitasi poo nisi lava taimi e faatonu atu e lea ofisa la te o atu ai.
TUU ATU MALO LE OFA I LE ALII TUUAIA FAAFEFE LONA AFAFINE
Na faamaonia e le loia fautua a le alii lea o loo tuuaia i lona faafefeina lea o lona afafine, le tuuina atu e le malo o se ofa ia te ia ma faamuta ai loa le mataupu e pei ona tuuaia ai o ia.
E le o mafai ona faalauiloa le suafa o lenei alii ona o puipuiga i le ono iloa lea o lona afafine, peitai na faailoa e lana loia o Leslie Cardin i le faamasinoga e faapea, ua maea ona tuuina atu e le malo se ofa mo lenei alii, ma e manaomia se vaiaso e toe tolopo ai lana mataupu, ina ia maua ai le avanoa la te talanoa ma fetufaai ai i le ofa ae o lei tuuina atu i luma o le faamasinoga.
O le aso 4 Iuni lea ua toe tolopo i ai lenei mataupu ma le faamoemoe o le faamasinoga, e tatau ona oo atu i ai ua maea ona faila le maliliega i le va o itu e lua.
O loo tuuaia e le malo lenei alii i lona umia faasolitulafono o se fana faapea ai ma le faaoolima, ona o se faalavelave na tulai mai i le masina o Aperila na te’a nei, lea na ia faalala ai se fana i lona afafine ina ua ia fesiligia poo ai lea na vili atu i lana telefoni ma fesili atu ia te ia.
O loo tumau pea poloaiga o loo tatala ai le ua molia i tua e faatali ai le isi ana iloiloga lea ua faatulaga i luma o le faamasinoga.
TALIA FAAMASINOGA TALOSAGA A LE MALO
Ua talia e le faamasinoga maualuga le talosaga na faaulu e le malo, ina ia tuu faatasi iloiloiga o le mataupu a Mike Kim ma Motau Samani, lea o loo tuuaia i le mataupu e pei ona faia ai ni uiga mataga faasaga i se teineititi e 17 tausaga le matua, lea foi o loo tete’e i ai i laua nei.
I le talosaga a le malo sa taua ai e faapea, o le fai faatasi o iloiloga o mataupu ia e lua, o le a sefe ai le taimi o le faamasinoga atoa ai ma meatotino a le malo e ono faaalu i mataupu e lua.
Fai mai le malo, e tasi lava le mataupu o loo tuuaia ai Kim ma Samani, ona o le faalavelave lea na tulai mai i le masina o Iulai 2010.
Fai mai le malo, na ave e Samani le tamaitai e 17 tausaga i le Tumu’s apartment ma lana faaupuga, e maua ai se galuega mo ia, peitai ina ua la taunuu, sa tuu ai loa e Samani le tamaitai i le Tumu’s apartment ma alia’e mai ai loa tu’uaiga e pei ona faia fa’asaga i le alii faipisinisi o Kim, i lona faamalosiina lea o ia.
O le alii loia ia Fiti Sunia o loo tulai mo Kim ae o Ruth Risch Fuatagavi o loo tulai mo Samani i lenei mataupu.


text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Hungary
BUDAPEST
Kövirózsa u. 1.
H-1163
HUNGARY
+361 401-1100
Maimoaga
Aso Gafua i le Aso Faraile
9:00 a.m., 10:30 a.m., 2:00 p.m., ma le 3:30 p.m.
E 1 le itula ma le 15 minute le umi
Vala Mataʻina
E vaavaaia le galuega a faapotopotoga e silia ma le 280 i Hungary, ma lagolagoina faapotopotoga Hungary i Slovakia ma Ukraine. E faaliliuina lomiga faale-Tusi Paia i le gagana Hungary ma le Lovári. E puʻeina lomiga e faalogologo i ai i le gagana Hungary ma vitiō i le Gagana Fai Taga a Hungary.


text:
MATAUPU 102
Ua Afio Atu le Tupu i Ierusalema i Luga o se Tamaʻi Asini
MATAIO 21:1-11, 14-17 MAREKO 11:1-11 LUKA 19:29-44 IOANE 12:12-19
UA AFIO ATU MA LE MANUMALO IESU I IERUSALEMA
UA VALOIA MAI LE FAAUMATIAGA O IERUSALEMA
Ua oo nei i le Aso Sa, Nisani 9, ma ua tuua e Iesu ma ona soo Petania ae agaʻi atu i Ierusalema. A o latou latalata atu i Petefake lea o loo tū i le mauga o Olive, ua ia faapea atu i isi o ona soo e toʻalua:
“Ia oulua ō i le nuu lea o loo oulua vāai atu i ai, e lua te maua ai se asini o loo nonoa ma lana tama, ia tatala ma aumai iā te aʻu. Afai e fai mai e se tasi se upu iā te oulua, ia oulua fai atu i ai, ʻE manaʻo i ai le Alii.’ Ona ia tuuina mai loa lea.”—Mataio 21:2, 3.
E lē o malamalama le ʻausoo e iai le fesootaʻiga o faatonuga nei a Iesu ma valoaga o le Tusi Paia. Ae na faatoʻā malamalama mulimuli ane i latou, i le uiga o le faataunuuga o le valoaga a Sakaria. Sa valoia e Sakaria o le a afio atu le Tupu folafolaina a le Atua i Ierusalema, “e lotomaulalo o ia, ma o loo tiʻetiʻe i le asini, i luga o se manu ua matua, o le tama foʻi a le asini fafine.”—Sakaria 9:9.
Ua ō atu nei soo e toʻalua i Petefake ma ua la ave le tamaʻi asini ma lona tinā. Ua fesili ane nisi o loo tutū ai i inā: “Aiseā ua oulua tatala ai le tamaʻi asini?” (Mareko 11:5) Ae ina ua latou iloa o loo manaʻo i ai le Alii, ona latou tuu atu lea o soo e ō ma ave nei manu iā Iesu. Ua fofola e soo o Iesu o latou ofu tele i luga o le asini fafine ma lana tama, peitaʻi, ua tiʻetiʻe Iesu i luga o le tamaʻi asini.
A o tiʻetiʻe atu Iesu i Ierusalema, ua faatoʻateleina le motu o tagata o loo iai i inā. Ua fofola e le toʻatele o latou ofu i luga o le ala, ae ua tā mai e isi “lālā o laau mai le vao” ma folasia ai. Ua latou alalaga atu: “Matou te tatalo, ia faaola iā te ia! E manuia lē e maliu mai i le suafa o Ieova! E manuia le malo o loo fotuaʻi mai o lo matou tamā o Tavita!” (Mareko 11:8-10) Ua feita le ʻau Faresaio o loo i le motu o tagata i nei faamatalaga, ma ua latou fai atu iā Iesu: “Le Aʻoaʻo e, ia aʻoaʻi atu i ou soo.” Ae ua tali mai Iesu: “Ou te fai atu iā te outou, afai e lē alalaga mai nei tagata, e alalaga mai lava maa.”—Luka 19:39, 40.
A o vaavaai atu Iesu i Ierusalema, ua amata ona tagi o ia ma faapea atu: “Maʻimau pe ana e iloa i lenei aso mea e maua ai le filemu, a o lenei ua natia i lau vaai.” E faasalaina lava Ierusalema ona o le lē usiusitaʻi ma le loto i ai, e pei ona valoia e Iesu: ʻE fau e ou fili se pā e maamaʻai ona tumutumu, e siʻo ai iā te oe, ma faapuapuaga iā te oe mai i itu uma, ma latou te olopalaina oe ma lau fanau i le eleele, latou te lē tuua se maa i luga o se isi maa.’ (Luka 19:42-44) Na taunuu moni lava upu a Iesu ina ua faaumatia Ierusalema i le 70 T.A.
A o ulu atu Iesu i totonu o Ierusalema, “ua vevesi le aai atoa ma faapea ane: ʻO ai ea lenei tagata?’” Ua fai atu pea le motu o tagata: “O Iesu lenei, le perofeta mai Nasareta i Kalilaia!” (Mataio 21:10, 11) Ua faamatala atu e i latou sa vāai iā Iesu o faatūina Lasalo mai i le oti lenei vavega i isi tagata. Ua lē fiafia le ʻau Faresaio ona ua leai se mea e latou te mafaia. Ua faapea ane le tasi i le isi: “Ua mulimuli atu le lalolagi ia te ia.”—Ioane 12:18, 19.
E pei lava o lana masani pe a asiasi atu i Ierusalema, ua alu atu nei Iesu i le malumalu e aʻoaʻo ai, ma faamālōlō ai ē tauaso ma ē pipili. Ua feita le ʻaufaitaulaga sili ma le ʻautusiupu ina ua vāai i mea ua faia e Iesu, ma faalogo atu i tama o loo alalaga i le malumalu e faapea, “Matou te tatalo ia faaolaina le Alo o Tavita!” Ua fesili atu taʻitaʻi lotu iā Iesu: “Po o e faalogo atu ea i a latou upu?” Ua tali mai o ia: “Pe e tou te leʻi faitau ea e faapea, ʻUa e saunia le viiga e ala mai i gutu o tamaiti ma pepe’?”—Mataio 21:15, 16.
Ua silasila solo Iesu i mea o loo i le malumalu. Ua leva le aso, ma ua ō ese loa o ia ma ona aposetolo. A o leʻi oo iā Nisani 10, ua toe foʻi o ia i Petania ma mālōlō ai i inā i le pō o le Aso Sa.


text:
LESONA 13
Sa Naunau Timoteo e Fesoasoani i Tagata
O Timoteo o se tama talavou sa naunau e fesoasoani i tagata. Sa faimalaga o ia i le tele o nuu ina ia fesoasoani i isi. O lea na ia maua ai se olaga fiafia ona o le fesoasoani i isi. Pe e te fia iloa atili e faatatau i lenei tala?—
Sa aʻoaʻoina Timoteo e lona tinā ma le tinā o lona tinā e faatatau iā Ieova
Sa ola aʻe Timoteo i le aai e igoa o Lusa. A o laʻitiiti o ia, sa aʻoaʻoina e lona tinā o Eunike ma le tinā o lona tinā, o Loi, e faatatau iā Ieova. A o tuputupu aʻe Timoteo, sa naunau e fesoasoani e aʻoaʻo isi e faatatau iā Ieova.
A o talavou pea Timoteo, sa fai atu Paulo iā te ia e la te faimalaga faatasi e talaʻi i isi nuu. Na talia fiafia e Timoteo, ma na naunau e alu atu e fesoasoani i isi.
Sa malaga atu Timoteo ma Paulo i se aai i Maketonia e taʻua o Tesalonia. E mamao le auala sa la savavali ai, ma e ō foʻi i se vaa. Ina ua taunuu, sa la fesoasoani loa e aʻoaʻo le toʻatele o tagata e uiga iā Ieova. Ae na feita nisi tagata ma taumafai e fasi i laʻua. O lea sa tatau ai ona la tuua lenā aai, ae ō atu i isi nuu e talaʻi ai.
I ni masina mulimuli ane, na talosaga atu ai Paulo iā Timoteo e toe foʻi i Tesalonia e asi uso ma tuafāfine. Sa manaʻomia le lototele ina ia toe foʻi ai i lenā aai e lamatia ai le ola. Peitaʻi, na alu lava Timoteo ona sa popole i le ʻauuso. Na toe foʻi mai o ia iā Paulo ma ni tala fiafia. Sa sologa lelei le tulaga o mea i uso i Tesalonia!
E tele tausaga o galulue faatasi Timoteo ma Paulo. O le mea lea na tusi ai Paulo e faapea, o Timoteo o sē e sili ona lelei, e mafai ona auina atu e fesoasoani i faapotopotoga. Sa alofa tele Timoteo iā Ieova ma tagata.
Pe e te alofa i tagata ma naunau e fesoasoani iā i latou ia aʻoaʻoina e uiga iā Ieova?— Afai o lau tali o le ioe, o le a mafai la ona e maua se olaga fiafia, e pei lava o Timoteo!


text:
JW.ORG
—Ua Faaleleia ai Olaga
Ua maua e tagata mai i so o se vaipanoa le tele o aogā mai i le upega tafa‘ilagi o le jw.org. E oo mai iā Me 2014, e to‘atele i latou ua tusi atu i le ofisa ulu o Molimau a Ieova, ma faaali atu i ai lo latou matuā talisapaia o lenei upega tafa‘ilagi. O loo mulimuli mai nisi o faamatalaga a i latou nei.
Fesoasoani mo Fanau Iti
“Pe a tuua mai le ma tama mai i lana a‘oga faata‘ita‘i, e masani ona sau ma penitala, o meataalo, ma mata tioata a ana uō. E tele taimi na ma fesoasoani ai iā te ia ina ia malamalama, e leaga lana mea o loo fai ma e tutusa ma le gaoi. Peita‘i e le‘i taulau a ma taumafaiga, se‘ia oo ina ma faaali atu iā te ia le vitiō E Leaga le Gaoi. E ese le malosi o le lesona mai i lenei vitiō, ma o le vaifofō tonu lea na mana‘omia e la ma tama. Ina ua uma ona matamata i le vitiō, na ia fai mai ua mana‘o e toe faafo‘i mea a tamaiti na sau ma ia, ma ua ia iloa nei e lē fiafia le Atua i le gaoi. Ma‘eu le telē o le fesoasoani a lenei upega tafa‘ilagi iā i ma‘ua.”
‘E ese le malosi o le lesona mai i le vitiō E Leaga le Gaoi, ma o le vaifofō tonu lea na mana‘omia e la ma tama’
“E ese le fiafia o la‘u fanau i lenei upega tafa‘ilagi. Na latou kopi mai ata vitiō mo tamaiti, ia na fesoasoani iā i latou e usita‘ia ta‘iala a le Tusi Paia e faatatau i le leaga o le pepelo ma le gaoi. Na latou a‘oa‘oina mai ai fo‘i ni uiga lelei e mafai ona faaalia i le olaga atoa, ma avea ai i latou o ni tagata lelei.”
Fesoasoani mo Ē o Loo Auai i A‘oga
“E masani ona ou manatu i le a‘oga o se avega mamafa ma ou te le‘i toe fia a‘oga. Peita‘i, na ou faitau i se mataupu i le jw.org e faapea ‘Should I Quit School?’ ma na fesoasoani ia sa‘o ai la‘u vaai e faatatau i le a‘oga. Na ou iloa ai o le auai i le a‘oga e toleni ai a‘u mo le lumana‘i, ma fesoasoani iā te a‘u e avea ma tagata maufaatuatuaina.”
“O fautuaga mo talavou o loo iai i lenei upega tafa‘ilagi, ua a‘oa‘oina ai a‘u ia faaalia pea amioga lelei i le a‘oga”
“O fautuaga mo talavou o loo iai i lenei upega tafa‘ilagi, ua a‘oa‘oina ai a‘u ia faaalia pea amioga lelei i le a‘oga. Ua ou iloa ai fo‘i le auala e ua‘i atu ai pea i a‘u meaa‘oga e aunoa ma le iai o se mea e faalavelavea ai.”
“Na faitio mai se tinā e ma te faigaluega i le auala o loo soona fai ai si ana tama teine, e se isi teineitiiti fia malosi i le a‘oga. O le fefe o si ana tama na i‘u ai ina lē a‘oga mo ni nai aso. Na ou faasoa atu loa i si tinā nisi o manatu mai i le vitiō Beat a Bully Without Using Your Fists, lea o loo maua i le jw.org. Sa fiafia o ia i le manatu e faapea ia faaalia agamālie ina ia faato‘afilemu ai se faafitauli e tula‘i mai. Sa talanoa loa o ia i si ana tama e faatatau i le auala e feagai ai ma ē e fia malolosi i le a‘oga. O le i‘uga, na toe fo‘i lana tama i le a‘oga ma le lototele, ma a o faagasolo taimi, na faaleleia le tulaga o mea ma avea o sana uō le teineitiiti fia malosi.”
Fesoasoani i Talavou
‘Faafetai lava mo le mataupu “Why Do I Cut Myself?” lea o loo i le jw.org, e faatatau i ē e fetagofi faaleaga o latou lava tino. Ua tele tausaga o ou tauivi ma lenei faafitauli. Sa ou faapea e na o a‘u o loo aafia ai, ma e lē mafai ona malamalama isi pe a ou faamatala i ai. Ua matuā fesoasoani iā te a‘u faamatalaga o loo i lenei mataupu, mai i nisi o tagata o loo aafia fo‘i i lenei faafitauli. O loo iai moni lava nisi e malamalama i o‘u faalogona!’
‘Ua matuā fesoasoani iā te a‘u faamatalaga o loo i lenei mataupu, mai i nisi o tagata o loo aafia fo‘i i lenei faafitauli. O loo iai moni lava nisi e malamalama i o‘u faalogona!’
“O le jw.org, ua faigofie ai ona ou maua le fesoasoani i mataupu o loo aafia ai talavou. Na fesoasoani se tasi o mataupu iā te a‘u ina ia iloa ituaiga o faiga faasoesa faaleituaiga, le auala o loo ou aafia ai, faapea auala talafeagai e feagai ai ma lea tulaga.”
Fesoasoani mo Mātua
“O la‘u tama tama talavou, e ese le tiotio ma fiafia e faia so o se mea. O le tele o taimi e faate‘ia ai a‘u i ana amioga, ma e le‘i lelei a ma fesoota‘iga. I se tasi aso, na ou asiasi i le jw.org ma filifili le vaega mo ulugalii ma mātua. Na ou maua ai i inā le tele o mataupu e mafai ona fesoasoani i lo‘u tulaga faapea le auala e fesoota‘i ai ma la‘u tama. Sa maua fo‘i e la‘u tama ni aogā mai i le jw.org. Ua sa‘oloto nei e talanoa mai iā te a‘u i mea e fiafia ai, faapea ona popolega.”
“E masani lava e fetaui lelei le taimi e maua ai se mataupu i le jw.org, ma le taimi o loo ma mana‘omia ai se fesoasoani i se lu‘i o loo feagai ma la ma‘ua fanau”
“I le avea ai ma mātua, ua fesoasoani mai le jw.org ina ia a‘oa‘o la ma‘ua fanau i se auala e faaosofia ai lo latou naunau. O se faata‘ita‘iga o le vitiō i le auala e sa‘ilia ai se uō moni. Ua fesoasoani lea iā i latou ia iai se vaaiga sa‘o e tusa ai o le mauaina o ni uō, ma filifili ni uō e iai ni aafiaga lelei iā i latou. E masani lava e fetaui lelei le taimi e maua ai se mataupu i le jw.org, ma le taimi o loo ma mana‘omia ai se fesoasoani i se lu‘i o loo feagai ma la ma‘ua fanau. O se puna o fautuaga aogā.”
Fesoasoani mo Ulugalii Faaipoipo
“Ua ono tausaga talu ona ma faaipoipo. I le pei o isi ulugalii, sa ma feagai fo‘i ma le lu‘i o le taumafai ia faaleleia a ma fesoota‘iga, ma ia tutusa o ma manatu i se mataupu, e ui i le eseese o o ma talaaga. Na ou fiafia i le mataupu ‘How to Be a Good Listener’ o loo i le jw.org. O loo iai ni fautuaga aogā i le auala e faaleleia ai le faalogo atu i manatu o isi, ma na ou faasoa atu i la‘u avā fautuaga o loo iai. Ua ma taumafai e faatatau nei fautuaga aogā.”
“O le upega tafa‘ilagi lea ua faasaoina ai la ma‘ua faaipoipoga”
“Na amata ona ou auaufaatasi ma Molimau a Ieova i le tausaga ua mavae, ma ou te fia faailoa atu lo‘u talisapaia o mataupu o loo i le jw.org. Ua tele mea lelei ua ou a‘oa‘oina mai ai, e pei o le auala e pulea ai lo‘u ita, ma le auala e avea ai a‘u o se tane ma se tamā lelei. Ou te ta‘utino atu ma le faamaoni, o le upega tafa‘ilagi lea ua faasaoina ai la ma‘ua faaipoipoga.”
Fesoasoani mo Ē e Logonoa
“Ua fesoasoani mataupu o loo i le jw.org ina ia ou toe maua ai le fiafia. Ua faaleleia la‘u gagana fai taga ona o vitiō i le Gagana Fai Taga a Amerika. Na masani ona ou mafaufau e lē mafai ona ou faatutū ni sini aogā i lo‘u olaga, ae ina ua ou matamata i le vitiō Seeing God’s Word in My Language, na toe faalaeiauina ma faamalosia ai a‘u ina ia faaauau ona ua‘i atu i itu lelei o lo‘u olaga.”
“Ua fesoasoani mataupu o loo i le jw.org ina ia ou toe maua ai le fiafia”
“O se ‘oa tautele lenei upega tafa‘ilagi. Ou te galue tauofo e fesoasoani i tagata logonoa, aemaise lava i talavou e logonoa. Ua fesoasoani le tele o mataupu eseese i le gagana fai taga o loo i le jw.org, ina ia faaleleia ai o‘u tomai i le gagana fai taga. Ua fesoasoani fo‘i ia ou maua ni manatu e faasoa atu i ē e manana‘o e faaleleia a latou faauōga, ma o latou olaga faaleaiga.”
Fesoasoani mo Ē e Tauaso
“O a‘u o se tagata tauaso ua maua aogā mai i le jw.org. Ua vave ai ona ou maua faamatalaga, ia e masani ona ou faatali ai mo le tele o masina pe a lafo mai i le meli. Ua faaleleia ai le tulaga o lo‘u aiga, ma ua avea ai a‘u o se tasi e mafai ona fesoasoani atu i isi. Ua mafai ai fo‘i ona ou maua faamatalaga i le taimi lava o loo maua ai e a‘u uō e lelei le vaai.”
“Ua faaleleia ai le tulaga o lo‘u aiga ma ua avea ai a‘u o se tasi e mafai ona fesoasoani atu i isi”
“O se ‘oa tautele lenei upega tafa‘ilagi, aemaise mo i latou e lē mafai ona faitauina le Gagana Patupatu pe e lē lava fo‘i le seleni e faatau ai tusi i le Gagana Patupatu. Ua mafai e tagata tauaso ona maua faamatalaga i mataupu eseese, ona o lomiga ua faitau ma pu‘eina e faalogologo i ai. Ua saunia lenei upega tafa‘ilagi ina ia maua ai e ituaiga uma o tagata ni aogā. Ua fesoasoani iā i matou o ē e tauaso e lagona e tāua i matou, ma maua ai le autasi ma isi.”
Fesoasoani mo Ē Galala Faaleagaga
“O le eseesega o la outou upega tafa‘ilagi ma upega tafa‘ilagi a isi lotu, e tou te lē soona faaaogā ni faaupuga po o ni upu faalelotu e na o ta‘ita‘i lotu e malamalama i ai. E lē tele na‘uā fo‘i faamatalaga ma i‘u ai ina fiu le tagata faitau. E ese le faigofie o mataupu i la outou upega tafa‘ilagi. E tuusa‘o lava manatu o loo iai ma e lē tumu i ni a‘oa‘oga faafilosofia. Ua faaalia mai ai o le faatuatua e lē o se mea e faigatā ona malamalama i ai, ma e mafai ona maua e so o se tagata.”
‘E ese le faigofie o mataupu i la outou upega tafa‘ilagi. E tuusa‘o lava manatu o loo iai. Ua faaalia mai ai e mafai ona maua e so o se tagata le faatuatua’
“Ou te lē iloa po o fea o le a i‘u i ai lo‘u olaga pe afai e leai le jw.org. Ua matuā pogisa faaleagaga lenei lalolagi ma ua pei le jw.org o se molī e faamalamalama a‘i. Na vave lava ona ou faitau ai i mataupu o loo faamatala ai le finagalo o le Atua e tusa ai o tulaga eseese, ma maua ai tali o le tele o fesili tāua i le olaga.”
“Ou te talisapaia le fesoasoani faaleagaga o loo ou maua mai i le jw.org, e ui o loo ou nofo i le vaomatua i Amerika i Saute. Ou te lē iloa le mea ou te sulu i ai pe ana leai lenei upega tafa‘ilagi.”
Faitau Atili
O ā Mea e Mafai Ona Maua i la Matou Upega Tafaʻilagi?
E mafai ona e aʻoaʻo atili e faatatau iā i matou ma o matou talitonuga ma maua tali o au fesili faale-Tusi Paia.


text:
Manatu mo le Aoao Mai ma le Aoao Atu
Na faaaoga e le Faaola ia tusitusiga paia e aoao atu ai ma molimau atu ai e uiga i Lana misiona. Na Ia aoao tagata e mafaufau loloto i tusitusiga paia ma faaaoga e fesoasoani ai i le taliina o fesili. Na Ia fesoasoani ia i latou ina ia maua lesona o le talalelei i ni o latou lava aafiaga ma i le lalolagi o loo siomia ai i latou e ala i le faaaogaina o ni faataitaiga e mafai ona latou fesootai i ai. Na Ia valaauliaina i latou ina ia avea ma molimau o Ana aoaoga e ala i le aoao atu ma molimau atu i isi ma o lenei auala ua faateleina ai lo latou malamalama e uiga i le aoaoga faavae.
O le avea ma se vaega o lou tiutetauave o se faiaoga a le autalavou le sauniaina o ni gaoioiga faafaiaoga lea e mulimuli ai i aoaoga faavae ia na faataitai mai e le Faaola. Kiliki sootaga o i le itu agavale e tagai ai i ni manatu e mafai ona e faaaogaina e fesoasoani ai i le autalavou e saili ia upu a perofeta, tagai i faataitaiga o mataupu faavae o loo e aoaoina, ma faasoa atu le talalelei i isi. E mafai ona e fetuunaia ia manatu nei i soo se autu o lesona.
Ao e fuafuaina ni gaoioiga, ia manatua o se tasi o au sini faamoemoeina autu i le aoaoina o le autalavou o le fautuaina lea ia i latou e faasoa mai ni mea sa latou aoaoina. Ao faailoa mai e talavou ni upumoni o le talalelei, e faamaonia mai nei upumoni i o latou loto ma mafaufau e ala i le mana o le Agaga Paia. O le faasoaina atu i isi o le talalelei o le a faatagaina ai foi talavou e fefaamalosiau atu le tasi i le isi—o le faalogo atu i se upumoni o le talalelei mai se uo talavou e sili atu le malosi i nisi taimi nai lo le faalogo i ai mai se taitai po o se faiaoga.


text:
MEA O TUTUPU I LE LALOLAGI
Tala e Faatatau i Aiga
Ua feagai aiga ma le tele o faigatā, ae e mafai ona fesoasoani iā i latou le atamai aogā o loo i le Tusi Paia, ina ia fesagaʻia ai ma le taulau manuia na faigatā.
AFERIKA
Ua faapea mai le Faalapotopotoga o le Soifua Mālōlōina i le Lalolagi, e tatau ona faasusu pepe i o latou tinā a o leʻi atoa se itula talu ona fananau mai, ma ia faaauau ona faia faapea mo le ono masina. E ui o loo fautuaina lenei faiga, ae ua taʻua e le faufautua a le UNICEF Regional Nutrition mo Aferika i Sasaʻe ma Saute, o loo iai pea faasalalauga sesē e faapea, “e lelei le faasusu o pepe i fagu susu e pei lava foʻi o le faasusu i le tinā.”
LE MANATU O LE TUSI PAIA: “E faatuatua le tagata ua leai se poto masani i upu uma, a o le tagata e iai le utaga mamao, e na te iloilo lelei ona laasaga.”—Faataoto 14:15.
KANATA
I suʻesuʻega na faia i Montreal, ua taʻua ai e faapea o tamaiti e pulepuletutū ma lē alolofa o latou mātua, o le 30 pasene o na tamaiti e tino puputa, nai lo o tamaiti e paleni o latou mātua i le faaalia o le alofa ma le aʻoaʻiina o i latou.
E TE SILAFIA? Ua autausagā ona taʻua i le Tusi Paia le auala e sili ona aogā mo mātua i le tausia aʻe o fanau.—Kolose 3:21.
HOLANI
Na iloa mai i se suʻesuʻega na faia i Holani i aiga e faigaluega uma mātua e toʻalua, o mātua e lē nini faatasi a latou galuega totogi ma o latou tiute tauave i le aiga, e sili atu ona lelei le auala e tali atu ai i a latou fanau, nai lo o mātua e lē faatinoina o latou tiute tauave i le aiga ona o galuega. O se faaaʻoaʻoga, o le nini faatasi o galuega ma le aiga e ala i le fai o galuega mai i le fale e faaaogā ai le telefoni pe a mānava, e ono taofia ai mātua mai i le uaʻi atu i a latou fanau e pei ona latou manaʻomia mai.
IA MAFAUFAU I AI: ʻE iai le taimi e sili ona lelei e atofaina mo mea uma.’—Failauga 3:1.
Faitau Atili
E Mafai Ona Fiafia Lou Aiga
E mafai ona e maua se faaipoipoga ma se aiga fiafia e ala i le faatatauina o mataupu silisili o le Tusi Paia.


text:
Tala 41: O le Gata Apamemea
PE E foliga mai ea lenā mea o se gata moni o tavi‘ovi‘o i se pou? E leai. O le gata lenā sa fausiaina i apamemea. Na fai atu Ieova iā Mose ia tuu i luga o le pou ia tilotilo iai tagata ma feola ai. Ae o isi gata o loo i le eleele o gata moni. Sa latou ūina tagata ma ua mama‘i ai. Pe e te iloa ea aiseā?
Talu ai sa tautala faasagatau tagata i le Atua ma Mose. Sa latou faitio faapea: ‘Aiseā ua e aumaia ai i matou ia oti i le vaomatua? E leai ni vai ma ni mea‘ai i inei. Ma matou te lē toe mafai ona aaiina nei manai.’
Ae peita‘i o le manai o se mea‘ai lelei. Na tuuina faavavega iai e Ieova mo i latou faapena fo‘i ma ni vai. Peita‘i sa lē faafetai tagata i le auala na tausia ai e le Atua i latou. O lea na aauina mai ai e Ieova gata oona ia faasala iā Isaraelu. Na ūina latou e gata, ma o le to‘atele o i latou na feoti ai.
Mulimuli ane, ona ō mai lea o tagata i a Mose ma faapea mai: ‘Ua matou agasala, auā ua matou tautatala faasaga iā Ieova ma oe. Ia tatalo nei iā Ieova ina ia aveese nei gata mai i inei.’
O lea na tatalo ai loa Mose mo tagata. Ma sa ta‘u atu e Ieova iā Mose ia fai se gata apamemea. Sa ia fai atu e tuu i luga o se pou, ma so o se tasi ua ū e se gata ia tilotilo i le gata apamemea ma toe malosi ai.
E iai se lesona tatou te a‘oa‘oina mai i lenei mea. O i tatou uma lava, ua ūina e gata e pei o Isaraelu. Ua iai uma i tatou i se tulaga oti. Se‘i e vaavaai solo o le a e iloa ai tagata ua matutua, mama‘i ma oti. Ua māfua lenei mea ona o Atamu ma Eva ma ua la liliu ese mai iā Ieova, ma o i tatou uma lava o a la‘ua fanau. Ae peita‘i ua faia e Ieova se ala tatou te ola ai e faavavau.
Ua auina mai e Ieova lona atalii, o Iesu Keriso, i le lalolagi. Na tautau Iesu i se laau, talu ai sa to‘atele tagata na manatu e leaga o ia. Peita‘i na auina mai e Ieova Iesu e faasaoina i tatou. Afai tatou te vaavaai iā te ia, afai tatou te mulimuli iā te ia, ona maua ai lea e i tatou le ola e faavavau.
Numera 21:4-9; Ioane 3:14, 15
Fesili
- Vaai i le ata, o le ā o tavi‘ovi‘o i le pou, ma aiseā na fai ai Ieova i a Mose e tuu i luga o le pou?
- Na faapefea ona faaalia e tagata lo latou lē faafetai i mea uma ua faia e le Atua mo i latou?
- O le ā na fai atu ai tagata iā Mose e fai ina ua aauina mai e Ieova gata oona e faasala ai i latou?
- Aiseā na tulei ai Ieova iā Mose e fai se gata apamemea?
- O le ā le lesona tatou te a‘oa‘oina mai lenei tala?
Fesili faaopoopo
- Faitau le Numera 21:4-9.
O le ā le lapata‘iga tatou te maua mai i faitioga a tagata Isaraelu i sauniuniga a Ieova? (Nu. 21:5, 6; Roma 2:4)
I senituri mulimuli ane, na faapefea ona faaaogā e tagata Isaraelu le gata apamemea, ma o le ā le gaoioiga na faia e le tupu o Esekia? (Nu. 21:9; 2 Tu. 18:1-4)
- Faitau le Ioane 3:14, 15.
E faapefea ona faaatagia e le gata apamemea i luga o le pou le faasatauroina o Iesu Keriso? (Kala. 3:13; 1 Pete. 2:24)


text:
- Faamatalaga o le Vitio
Saunia faamatalaga e uiga i le vitio o loo taina.
- Faasoa Atu
Faatagaina oe e faasoa atu le vitio e ala i le kopiina o le sootaga ma faasoa atu i le imeli po o le IM. E mafai foi ona e faasoa atu e faaaoga ai le Facebook po o le Twitter.
- Sootaga
Faatagaina oe e kopi mai ma faasoa atu le sootaga o le uepi.
- Faapipii
Faatagaina oe e kopi le numera faailo o loo faapipii i le masini ma faaopoopo le masini i se uepi saite po o le poloka (blog).
- Faamau e Ta/Taofi ai
- Polokalama Faatautai
O le polokalama faatautai na te faaali atu ia te oe le taimi o le vitio ma faatagaina oe e alu i vaega o i le vitio e ala i le fetosoa’i o le taimi i tua ma luma.
- Faamau DVR o [faasalalauga] Tuusao
Ao maimoaina se vitio tuusao [mai le initoneti] e mafai ona e toe foi i tua i se vaega sa i ai muamua o le vitio pe kiliki le faamau taofi, o le a lanu efuefu le faamau tuusao. O le toe oomiina o le faamau tuusao o le a toe faafoi ai i tua le vitio i le tuusao ma o le a toe foi le faamau i le lanumeamata pe a maimoaina tuusao le vitio. (Pe a maimoaina le vitio o i le tulaga moomia, o le a le ola le faamau tuusao ma e mafai ona e alu i soo se vaega o le vitio).
-
Faamatalaga e Tusia i Luga o le Lau
Kiliki i le faamau lenei e maimoa ai i faamatalaga e tusia i luga o le lau. Ina ia maimoa i faamatalaga e tusia i luga o le lau i se masini iOS, mulimuli i faatonuga nei:
- Kiliki “Faatulagaga”
- Kiliki “Vitio”
- Sui “Faamatalaga e Tusia i Luga o le Lau” i le “Ola’
-
Lau Atoa
Kiliki le faamau lenei e maimoa ai i le lau atoa o le vitio.
-
Leotele
Kiliki le faamau lenei e faatonutonu ai le leotele.
- Home
- Faasalalauga ma Saunoaga
- Vaega e Ta Ai


text:
FESOASOANI MO LE AIGA | FAAIPOIPOGA
Auala e Faatoese Atu Ai
LE LUʻI
Ua faatoʻā uma lava se lua taugāupu ma lau paaga. Ua e faapea ifo: ʻE lē tatau ona ou faatoese atu auā e lē o aʻu na māfua ai!’
Atonu e te lē o toe talanoa e faatatau i le mea na tupu, ae o loo iai pea ou faalogona lē fiafia. Ua e toe mafaufau e faatoese atu, ae e faigatā ona e faapea atu “Malie lou loto.”
LE POGAI
Faamaualuga. Ua taʻutino mai se tane e igoa iā Sale: * “O nisi taimi e faigatā ona ou fai atu ʻmalie lou loto,’ ona o oʻu manatu faualuga e uiga iā te aʻu lava.” O le iai o ni manatu faamaualuga e mafai ona musu ai se tasi e faailoa atu e iai foʻi lona sesē.
Ou manatu. E te ono manatu e faatoʻā manaʻomia lava ona e faatoese atu pe afai o oe e sesē. Ua taʻua e se avā e igoa iā Sili: ʻE faigofie lava ona ou faatoese atu pe afai ou te mautinoa o aʻu e sesē. Ae e faigatā tele pe afai o i maʻua uma na faia ni upu faatigā, auā aiseā ou te faatoese atu ai fua pe afai o i maʻua uma e sesē?’
E ono atili ona e taʻutonuina oe lava, pe afai e te manatu o lau paaga e tuuaʻia i le mea na tupu. Ua faapea mai se tane e igoa iā Iosefa: “Pe afai e te talitonu atoatoa e leai sau mea sesē na faia, o lou lē faatoese atu la e taʻu atu ai o oe e saʻo.”
Le auala na ola aʻe ai. Atonu na e ola aʻe i se aiga e seāseā ona faatoese atu tagata. O lea, atonu la e te lē iloa le auala e faailoa atu ai o oe e sesē. Pe afai e lē masani ona e faatoese atu a o e laʻitiiti, o le a faigatā la ona fai ma au masani le faatoese atu ma le lotoatoa, pe a oo ina e matua.
MEA E MAFAI ONA E FAIA
Ia uaʻi atu i lau paaga. Ia mafaufau i le lelei o ou faalogona i se taimi na faatoese atu ai se tasi iā te oe. Pe e te lē manaʻo ia oo foʻi na faalogona i lau paaga? E tusa pe e te manatu e lē o oe e sesē, ae e mafai ona e faatoese atu ona ua tigā faalogona o lau paaga, pe ona o ni āuga o au gaoioiga. O lou faatoese atu o le a foʻia ai le loto tigā o lau paaga.—Mataupu silisili o le Tusi Paia: Luka 6:31.
Ia uaʻi atu i lau faaipoipoga. Ia aua neʻi manatu i le faatoese atu e pei ua e toʻilalo ai, ae ia manatu i ai o se auala e faamalosia ai lau faaipoipoga. Ua taʻua i le Faataoto 18:19, o le tagata e tumau lona ita “e sili ona faigatā o ia nai lo o se aai malosi.” E faigatā ona toe maua le filemu pe afai e tumau le ita o se tasi. Ae o lou faatoese atu o le a ʻalofia ai le avea o le mea na tupu ma faafitauli telē. O lea, ia faamuamua le lelei o lau faaipoipoga nai lo o oe lava.—Mataupu silisili o le Tusi Paia: Filipi 2:3.
Ia vave ona faatoese atu. E moni e faigatā ona faatoese atu pe afai e lē na o oe e sesē. Peitaʻi, e lē avea le sesē o lau paaga ma faamolemolega o lou faaalia o uiga lē lelei. Ia aua le faatalatū e faatoese atu, ma mafaufau o le a galo le mea na tupu a o faagasolo taimi. O lou faatoese atu o le a faigofie ai foʻi i lau paaga ona faatoese mai. O le fai ma masani ona faatoese atu, o le a faigofie ai iā te oe ona faia faapea i so o se taimi.—Mataupu silisili o le Tusi Paia: Mataio 5:25.
Ia faamaonia atu e moni lau faatoesega. E lē o se faatoese atu lou taumafai e taʻutonuina au gaoioiga. E lē o se faatoesega foʻi lou fai atu o ni tala tutui e pei o le, “Ou te faamalie atu ou te leʻi iloa e maʻaleʻale ou faalogona i laʻu mea na fai.” Ia talia lou sesē ma ia amanaʻia faalogona tigā o lau paaga, e tusa pe e te manatu e talafeagai pe e lē talafeagai lona lē fiafia.
Ia talia lou sesē. Ia talia ma le lotomaulalo e iai foʻi taimi e te sesē ai, auā e tofu le tagata ma lona sesē. E tusa pe e te manatu e matuā leai sou sesē, ae ia manatua o lou manatu e faatatau i le mea na tupu, atonu e lē o le mea atoa lenā na tupu. Ua taʻua i le Faataoto 18:17: “O lē e tautala muamua e tusa ma lana tagi faaletulafono, e amiotonu o ia; e sau lona tuaoi ma suʻesuʻe auʻiliʻili o ia.” O le a faigofie ona e faatoese atu pe afai e te talia e iai foʻi taimi e te sesē ai.
^ pala. 7 Ua suia nisi igoa i lenei mataupu.
Faitau Atili
Faalagolago i le Atua mo se Faaipoipoga Fiafia
E lua ni fesili tāua e mafai ona fesoasoani iā te oe e faaleleia ai lau faaipoipoga.
E Faapefea Ona Aogā iā i Tatou Mataupu Silisili o le Tusi Paia?
Na taʻua e Iesu le māfuaaga e tatou te manaʻomia ai taʻitaʻiga, faapea mataupu silisili e lua e sili ona tāua.


text:
Tala 77: Latou te Lē Ifo i Lalo
PE E te manatua na e faalogo e uiga i nei taulele‘a e to‘atolu? Ioe, o i latou o uō a Tanielu ia na le‘i aai i mea sa lē lelei mo i latou. O i latou o Sataraka, Mesako ma Apeteniko. Ae se‘i vaai iā i latou. Aiseā ua latou lē ifo ai i lenā faatusa telē e pei o isi tagata uma? Se‘i o tatou su‘eina.
Pe e te manatua tulafono na tusia e Ieova e ta‘ua o Tulafono e Sefulu? O le tulafono muamua e faapea: ‘Aua e te tapua‘i i se isi atua ese ae na o a‘u.’ O nei taulele‘a ua usiusita‘i atu i lenā tulafono, e ui lava e lē o se mea faigofie ona fai.
O Nepukanesa, le tupu o Papelonia, na ia valaaulia le tele o tagata tāua ia faamamalu i lenei tupua ua faatūina. Faato‘a uma lava lana tala i tagata: ‘Afai tou te faalogo i le leo o le pū, kitara ma isi laau pese, ia ifo loa i lalo i le tupua auro. Soo se tasi e lē faapa‘ū ma ifo i lalo e tapua‘i o le a lafoina i le ogaumu aasa i lea lava taimi.’
Ina ua iloa e Nepukanesa sa le‘i ifo Sataraka, Mesako ma Apeteniko, ona ita ai lea o ia. Ona aumaia lea o i latou i ona luma ma tuuina atu i ai se isi avanoa e ifo ai. Ae sa faalagolago taulele‘a iā Ieova. ‘O le Atua o lē matou te tapua‘i i ai e mafai ona ia faaola mai i matou,’ o la latou tala lea iā Nepukanesa. ‘Ae tusa lava pe na te lē faaolaina i matou, matou te lē ifo lava i lau tupua auro.’
Ina ua faalogo i ai Nepukanesa ua atili ai lona ita. Ona ia poloa‘i lea: ‘Ia faavevela le ogaumu ia faafitu ona sili atu lona aasa!’ Ona ia fai atu lea i tamāloloa e sili ona malolosi o lana ‘autau ia saisai Sataraka, Mesako ma Apeteniko ma lafo i le ogaumu. Na matua‘i aasa tele le ogaumu na feoti ai tamāloloa malolosi i le sasao o le afi. Ae faapefea taulele‘a e to‘atolu na na latou lafoina i totonu?
Na taga‘i atu le tupu i totonu o le ogaumu, ma sa fefe tele o ia.‘Pe na tatou le‘i saisaia ea nei taulele‘a e to‘atolu ma togi i latou i le ogaumu mumū aasa?’ o lana fesili lea.
‘Ioe, sa faia faapea,’ o le tali lea a ana auauna.
‘Ae ua ou iloa atu ni tamāloloa se to‘afā o savavali solo i le afi. Ma o lona fā o i latou e foliga mai o se atua.’ Ona tu lea o le tupu i le faitoto‘a o le ogaumu ma valaau atu: ‘Sataraka! Mesako! Apeteniko! Ō mai i fafo, o outou o auauna a le Atua Silisili ese!’
Ina ua latou ō mai i fafo, ua iloa e tagata e lē o afāina i latou. Ona faapea atu lea o le tupu: ‘Ia viia le Atua o Sataraka, Mesako ma Apeteniko! O Lē na auina mai lana agelu e lavea‘i iā i latou ona e lē ifo ma tapua‘i atu i se isi lava atua vaganā ai lo latou lava Atua.’
Pe e lē o se faata‘ita‘iga lelei ea lenei o le faamaoni iā Ieova mo i tatou e mulimuli ai?
Esoto 20:3; Tanielu 3:1-30.
Fesili
- O le ā le faatonuga a Nepukanesa le tupu o Papelonia na fai atu i tagata?
- Aiseā ua lē ifo ai uō e to‘atolu a Tanielu i le tupua auro?
- Ina ua tuuina atu e Nepukanesa se isi avanoa e ifo ai taulele‘a Eperu e to‘atolu, na faapefea ona faaalia lo latou faalagolago iā Ieova?
- O le ā na poloa‘i atu ai Nepukanesa i ana tamāloloa e faia iā Sataraka, Mesako ma Apeteniko?
- O le ā na vaaia e Nepukanesa ina ua taga‘i i totonu o le ogaumu?
- Aiseā ua viia ai e le tupu le Atua o Sataraka, Mesako ma Apeteniko, ma o le ā le faata‘ita‘iga ua latou faia mo i tatou?
Fesili faaopoopo
- Faitau le Tanielu 3:1-30.
O le ā le uiga na faaalia e taulele‘a Eperu e to‘atolu e ao ona faaa‘oa‘o i ai auauna uma a le Atua, pe a feagai ma tofotofoga o le faamaoni? (Tani. 3:17, 18; Mata. 10:28; Roma 14:7, 8)
O le ā le lesona tāua na a‘oa‘o atu e Ieova le Atua iā Nepukanesa? (Tani. 3:28, 29; 4:34, 35)


text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Serbia
Tos̆in bunar 58-60
11080 Beograd (Zemun)
SERBIA
+381 11-405-99-00
Maimoaga
Aso Gafua i le Aso Faraile
8:00 a.m. i le 11:00 a.m. ma le 1:00 p.m. i le 4:00 p.m.
E 1 le itula le umi
Vala Mataʻina
E vaavaaia le galuega a Molimau a Ieova i Serbia ma Montenegro. E faaliliuina lomiga faale-Tusi Paia i le gagana Serbia ma le Gagana Fai Taga a Serbia.


text:
Taulimaga Faataʻitaʻi
ALA MAI!
Fesili: Ua lipotia mai le vave faatupulaʻia o talavou e aafia i le lotomafatia. O le ā sou manatu, o le ā e mafai ona faia i le faafitauli?
Ofo: O loo i lenei mekasini nisi o fautuaga e fesoasoani i talavou e taulima ai le lotomafatia, faapea le auala e fesoasoani ai mātua.
AʻOAʻO ATU LE UPU MONI
Fesili: E faapefea ona maua se faaipoipoga fiafia?
Mau: Efe 5:33
Aʻoaʻoga Moni: E faamalosia se faaipoipoga pe a iai le alofa ma le faaaloalo.
SĀVALI
Fesili: Faamolemole mātau lenei fesili. [Faitau le fesili ma tali o loo i le pito i luma o le sāvali.] O le ā sou manatu?
Mau: [Faitau le mau muamua o loo i le itulau e 2 o le sāvali]
Ofo: O loo faamatala i lenei sāvali aogā o lenei mau iā te oe.
TUSI SAU TAULIMAGA
Ia faaaogā le auala o loo faatulaga ai taulimaga faataʻitaʻi ua mavae e fafau aʻe ai sau oe lava taulimaga.


text:
Ianuari 25-31
ESERA 6-10
Pese 10 ma le Tatalo
Upu Tomua (3 minu. pe itiiti ifo)
ʻOA TAUTELE MAI I LE AFIOGA A LE ATUA
“E Talisapaia e Ieova Auauna e Iai le Agaga Faataulaga”: (10 minu.)
Esr 7:10—Na sauniunia e Esera lona loto
Esr 7:12-28—Na faia e Esera ni sauniuniga ina ia toe foʻi i Ierusalema
Esr 8:21-23—Na talitonu Esera o le a puipuia e Ieova Ana auauna
-
Saʻiliʻiliga Loloto mo ʻOa Faaleagaga: (8 minu.)
Esr 9:1, 2—O le ā le matuiā o le faaipoipo atu i “tagata o isi atunuu” po o ē e lē tapuaʻi iā Ieova? (w06 1/15 20 ¶1)
Esr 10:3—Aiseā na aauina ese atu ai fanau ma avā? (w06 1/15 20 ¶2)
O le ā ua ou aʻoaʻoina mai i le faitau Tusi Paia o lenei vaiaso e faatatau iā Ieova?
O ā ni manatu mai i le faitau Tusi Paia e mafai ona ou faaaogā i le faiva i le fanua?
-
Faitau Tusi Paia: Esr 7:18-28 (4 minu. pe itiiti ifo)
TOLENIGA MO LE FAIVA I LE FANUA
Uluaʻi Asiasiga: (2 minu. pe itiiti ifo) Ia ofo le polosiua Tala Lelei, ma talanoa le lesona e 8, fesili 1, palakalafa 1. Faataatia se faavae lelei mo se toe asiga.
Toe Asiga: (4 minu. pe itiiti ifo) Ia faataʻitaʻi le auala e fai ai se toe asiga i se tasi na talia le polosiua Tala Lelei, ma talanoa le lesona e 8, fesili 1, palakalafa 2. Faataatia se faavae lelei mo se isi toe asiga.
Suʻesuʻega Faale-Tusi Paia: (6 minu. pe itiiti ifo) Ia faataʻitaʻi le auala e faia ai se suʻesuʻega faale-Tusi Paia i le polosiua Tala Lelei, lesona e 8, fesili e 2.
AUALA E OLA AI O SE KERISIANO
“Faaleleia o o Tatou Tomai i le Faiva—Faataatia se Faavae Lelei mo se Toe Asiga”: (7 minu.) Talanoaga. Ia faamatilatila manatu autū e ala i le matamata i le vitiō Tomai mo Ianuari, lea e faaalia ai ni tagata talaʻi o loo faataatia se faavae lelei mo se toe asiga, ina ua māeʻa ona ofo Le Olomatamata ma le polosiua o le Tala Lelei.
Manaʻoga o le faapotopotoga: (8 minu.)
Suʻesuʻega Faale-Tusi Paia a le Faapotopotoga: ia mata. 7 ¶15-27, ma le autaluga o le mataupu (30 minu.)
Autalu Puupuu le Sauniga ma ia Fai se Aotelega o le Sauniga o le Vaiaso Fou (3 minu.)
Pese 120 ma le Tatalo